PATVIRTINTA

Utenos r. Užpalių gimnazijos

Direktoriaus įsakymu Nr.(1.3-V-83)

2017-11-10

**UTENOS R. UŽPALIŲ GIMNAZIJOS**

**SUPAPRASTINTŲ PIRKIMŲ TAISYKLĖS**

**I SKYRIUS**

**BENDROSIOS NUOSTATOS**

1. Utenos rajono užpalių gimnazijos (toliau – Gimnazija/perkančioji

organizacija) supaprastintų viešųjų pirkimų taisyklės (toliau – Taisyklės) nustato perkančiosios

organizacijos vykdomų prekių, paslaugų ir darbų supaprastintų viešųjų pirkimų (toliau – Pirkimai)

būdus ir jų procedūrų atlikimo tvarką, pirkimo dokumentų rengimo ir teikimo tiekėjams

reikalavimus, ginčų nagrinėjimo procedūras, kitus su Gimnazijos numatomais vykdyti ir/ar

vykdomais Pirkimais susijusius klausimus.

2. Perkančiosios organizacijos Taisyklės parengtos vadovaujantis Lietuvos Respublikos

viešųjų pirkimų įstatymu (toliau - Įstatymas) ir kitais pirkimus reglamentuojančiais teisės aktais.

3. Atlikdama Pirkimus, perkančioji organizacija vadovaujasi:

3.1. Įstatymu;

3.2. šiomis Taisyklėmis;

3.3. Lietuvos Respublikos civiliniu kodeksu;

3.4. kitais įstatymais ir juos įgyvendinančiais teisės aktais.

4. Pirkimai atliekami laikantis lygiateisiškumo, nediskriminavimo, skaidrumo, abipusio pripažinimo ir proporcingumo principų, konfidencialumo ir nešališkumo reikalavimų. Priimant sprendimus dėl pirkimo dokumentų sąlygų, vadovaujamasi racionalumo principu.

5. Perkančioji organizacija prekių, paslaugų ir darbų Pirkimus gali atlikti Įstatymo 84

straipsnyje nustatytais atvejais. Šios Taisyklės reglamentuoja Gimnazijos prekių, paslaugų ar

darbų pirkimų, atliekamų Įstatymo IV skyriaus nustatyta tvarka, vykdymo tvarką. Pirkimų tikslas

– vadovaujantis Įstatymo reikalavimais sudaryti pirkimo sutartį, leidžiančią įsigyti

Gimnazijai reikalingų prekių, paslaugų ar darbų, racionaliai naudojant tam skirtas lėšas.

6. Perkančiosios organizacijos vykdomuose Pirkimuose turi teisę dalyvauti fiziniai asmenys, privatūs juridiniai asmenys, viešieji juridiniai asmenys, kitos organizacijos ar jų padaliniai ar tokių asmenų grupės. Pasiūlymui (projektui) pateikti ūkio subjektų grupė neprivalo įsteigti juridinio asmens. Perkančioji organizacija gali reikalauti, kad ūkio subjektų jungtinės grupės pasiūlymą (projektą) pripažinus geriausiu ir perkančiajai organizacijai pasiūlius pasirašyti viešojo pirkimo–pardavimo sutartį (toliau – pirkimo sutartis), ši ūkio subjektų grupė įgytų tam tikrą teisinę formą, jei tai yra būtina siekiant tinkamai įvykdyti pirkimo sutartį.

7. Pirkimo pradžią, pabaigą, pirkimo procedūrų nutraukimą reglamentuoja Įstatymo 7

straipsnis. Perkančioji organizacija bet kuriuo metu iki pirkimo sutarties sudarymo turi teisę

nutraukti pirkimo procedūras, jeigu atsirado aplinkybių, kurių nebuvo galima numatyti.

8. Taisyklėse naudojamos sąvokos:

8.1. **Alternatyvus pasiūlymas** – pasiūlymas, kuriame siūlomos kitokios, negu yra nustatyta pirkimo dokumentuose, pirkimo objekto charakteristikos, sudėtis ir apimtis ar pirkimo sąlygos, arba kitokios pirkimo sutarties esminės sąlygos;

8.2. **Pirkimų vykdytojas** – Gimnazijos direktoriaus įsakymu paskirtas darbuotojas, dirbantis pagal darbo sutartį, kuris Taisyklių nustatyta tvarka organizuoja ir atlieka supaprastintų ir mažos vertės pirkimus, kai tokiems pirkimams atlikti nesudaroma Viešojo pirkimo komisija (toliau – Komisija);

8.3. **Mažos vertės pirkimai** – Įstatymo 2 straipsnio 15 dalyje nustatyti supaprastinti

pirkimai;

8.4. **Kvalifikacijos patikrinimas** – procedūra, kurios pirkimo procedūros metu tikrinama, ar dalyviai atitinka pirkimo dokumentuose nustatytus minimalius kvalifikacijos reikalavimus;

8.5. **Atrankos pažyma** – perkančiosios organizacijos nustatytos formos dokumentas,

pildomas pirkimų vykdytojo ir pagrindžiantis jo priimtų sprendimų atitiktį Viešųjų pirkimų įstatymo ir kitų pirkimus reglamentuojančių teisės aktų reikalavimams;

8.6. **Numatoma pirkimo vertė (toliau – pirkimo vertė)** – perkančiosios organizacijos numatomų sudaryti pirkimo sutarčių vertė, skaičiuojama imant visą mokėtiną sumą su pridėtinės vertės mokesčio, įskaitant visas sutarčių pasirinkimo ir atnaujinimo galimybes. Kai perkančioji organizacija numato prizus ir (ar) kitas išmokas kandidatams ar dalyviams, ji apskaičiuodama numatomo pirkimo vertę, turi į tai atsižvelgti. Pirkimo vertė skaičiuojama tokia, kokia ji yra pirkimo pradžioje, nustatytoje Įstatymo 7 straipsnio 2 dalyje;

8.7. **Supaprastintas atviras konkursas** – supaprastinto pirkimo būdas, kai apie pirkimą skelbiama viešai ir kiekvienas suinteresuotas tiekėjas gali pateikti pasiūlymą;

8.8. **Supaprastintos skelbiamos derybos** – supaprastinto pirkimo būdas, kai paraiškas dalyvauti derybose gali pateikti visi tiekėjai, o perkančioji organizacija konsultuojasi su visais ar atrinktais kandidatais ir su vienu ar keliais iš jų derasi dėl pirkimo sutarties sąlygų;

8.9. **Supaprastintos neskelbiamos derybos –** supaprastinto (išskyrus mažos vertės) pirkimo būdas, kai apie pirkimą viešai neskelbiama, pasiūlymus teikia perkančiosios organizacijos pakviesti tiekėjai ir perkančioji organizacija su kiekvienu tiekėju atskirai derasi dėl jo pateiktos kainos ir kitų pasiūlymo sąlygų.

8.10. **Supaprastintas projekto konkursas** – supaprastinto pirkimo būdas, kai perkančiajai organizacijai suteikiama galimybė įsigyti konkursui pateiktą ir vertinimo komisijos (žiuri) išrinktą planą ar projektą (teritorijų planavimo, architektūros, inžinerijos, duomenų apdorojimo, meniniu ar kultūriniu požiūriu sudėtingų ar panašaus pobūdžio paslaugų). Konkurso dalyviams gali būti skiriami prizai ar piniginės išmokos, kurios kompensuotų bent dalį išlaidų, patirtų rengiant pasiūlymus, siekiant paskatinti kuo daugiau konkurso dalyvių pateikti kokybiškus pasiūlymus;

8.11. **Apklausa -** supaprastinto pirkimo būdas, kai perkančioji organizacija raštu, žodžiu arba CVP IS sistemoje kviečia ne mažiau kaip 3 tiekėjus pateikti pasiūlymus. Pirkimas, tokiu atveju, laikomas įvykusiu, kai yra gautas nors 1 pasiūlymas.

9. Kitos Taisyklėse vartojamos pagrindinės sąvokos yra apibrėžtos Viešųjų pirkimų įstatyme ir kituose teisės aktuose.

9.1. Atlikdama supaprastintus pirkimus perkančioji organizacija atsižvelgia į visuomenės poreikius socialinėje srityje, siekia paskatinti smulkaus ir vidutinio verslo subjektų dalyvavimą pirkimuose, vadovaujasi Įstatymo 91 straipsnio, kitų teisės aktų nuostatomis. Perkančioji organizacija privalo įsigyti prekes, paslaugas ir darbus iš viešosios įstaigos CPO LT, atliekančios centrinės perkančiosios organizacijos funkcijas, elektroninio katalogo CPO.lt (toliau – elektroninis katalogas), kai elektroniniame kataloge siūlomos prekės, paslaugos ar darbai atitinka perkančiosios organizacijos poreikius ir perkančioji organizacija negali jų įsigyti efektyvesniu būdu racionaliai naudodama tam skirtas lėšas. Perkančioji organizacija privalo motyvuoti savo sprendimą neatlikti elektroniniame kataloge siūlomų prekių, paslaugų ar darbų pirkimo ir saugoti tai patvirtinantį dokumentą kartu su kitais pirkimo dokumentais Įstatymo 21 straipsnyje nustatyta tvarka.

9.2. Atliekant neskelbiamą apklausą kai pirkimo vertė yra mažesnė kaip 10 000 eurų (be PVM) prekes, paslaugas arba darbus galima įsigyti ne per CPO.

**II SKYRIUS**

**SUPAPRASTINTŲ PIRKIMŲ VYKDYMAS**

10. Pirkimus vykdo perkančiosios organizacijos Gimnazijos direktoriaus įsakymu paskirtas pirkimų vykdytojas arba komisija.

11. Perkančioji organizacija turi užtikrinti, kad supaprastintus pirkimus atliekantys asmenys, prieš atlikdami pirkimus, būtų pasirašę nešališkumo deklaraciją ir konfidencialumo pasižadėjimą, būtų nepriekaištingos reputacijos. Minėti asmenys negali teikti jokios informacijos tretiesiems asmenims apie tiekėjų pateiktų pasiūlymų turinį, išskyrus Lietuvos Respublikos teisės aktų nustatytus atvejus.

12. Gimnazija prekes, paslaugas ir darbus, esančius centrinės perkančiosios

organizacijos (CPO) kataloge, kuris pasiekiamas adresu www.cpo.lt, privalo pirkti per centrinę

perkančiąją organizaciją išskyrus atvejus numatytus punkte 9.2.Pirkimą atlieka pirkimų vykdytojas.

13. Administracija Pirkimo procedūroms iki Pirkimo sutarties sudarymo atlikti gali įgalioti kitą perkančiąją organizaciją (toliau – įgaliotoji organizacija). Įgaliotajai organizacijai ji nustato užduotis ir suteikia visus įgaliojimus toms užduotims vykdyti.

14. Vykdant Pirkimą, galimi pasiūlymų vertinimo kriterijai yra šie: mažiausia kaina arba ekonomiškai naudingiausias pasiūlymas, arba pagal perkančiosios organizacijos pirkimo

dokumentuose nustatytus su pirkimo objektu susijusius kriterijus, kurie negali nepagrįstai ir

neobjektyviai riboti tiekėjų galimybių dalyvauti pirkime ar sudaryti išskirtinių sąlygų konkretiems

tiekėjams, pažeidžiant šio Įstatymo 3 straipsnio 1 dalyje nustatytus reikalavimus.

14.1. Ekonomiškai naudingiausias pasiūlymas išrenkamas pagal perkančiosios organizacijos nustatytus, su pirkimo objektu susijusius kriterijus. Tokie kriterijai, be kainos, paprastai yra kokybės, techninių privalumų, estetinių ir funkcinių charakteristikų, aplinkosaugos charakteristikų, eksploatavimo išlaidų, veiksmingumo, garantinio aptarnavimo ir techninės pagalbos, pristatymo datos, pristatymo laiko arba užbaigimo laiko kriterijai. Tais atvejais, kai pirkimo sutarties įvykdymo kokybė priklauso nuo už pirkimo sutarties įvykdymą atsakingų darbuotojų kompetencijos, išrenkant ekonomiškai naudingiausią pasiūlymą taip pat gali būti vertinama darbuotojų kvalifikacija ir patirtis.

14.2. Vykdant projekto konkursą ar perkant meno, kultūros paslaugas, pateikti pasiūlymai gali būti vertinami pagal perkančiosios organizacijos nustatytus, su pirkimo objektu susijusius kriterijus, kurie nebūtinai turi remtis mažiausia kaina ar ekonomiškai naudingiausio pasiūlymo vertinimo kriterijumi.

15. Pirkimas, nepriklausomai nuo pasirinkto supaprastinto pirkimo būdo, laikomas įvykusiu, jei yra gautas bent vienas pirkimo dokumentuose nustatytus reikalavimus atitinkantis pasiūlymas.

16. Perkančioji organizacija turi teisę nutraukti Pirkimą, jeigu atsirado aplinkybių, kurių nebuvo galima numatyti.

**III SKYRIUS**

**SUPAPRASTINTŲ PIRKIMŲ PASKELBIMAS**

17. Perkančioji organizacija skelbia apie kiekvieną pirkimą kuris viršija 10 000 eurų be PVM.

19. Perkančioji organizacija atlikdama supaprastintą neskelbiamą pirkimą ir priėmusi

sprendimą sudaryti sutartį, šio Įstatymo 86 straipsnyje nustatyta tvarka gali paskelbti informacinį

pranešimą.

20. Perkančioji organizacija apie pradedamą bet kurį pirkimą, taip pat nustatytą laimėtoją ir ketinamą sudaryti bei sudarytą pirkimo sutartį nedelsdama, tačiau ne anksčiau negu skelbimas bus išsiųstas Europos Sąjungos oficialiųjų leidinių biurui ir (ar) paskelbtas Centrinėje viešųjų pirkimų informacinėje sistemoje, informuoja savo tinklalapyje bei „Valstybės žinių“ priede „Informaciniai pranešimai“ (mažos vertės pirkimų atveju – tik savo tinklalapyje) nurodydama:

20.1. apie pradedamą pirkimą – pirkimo objektą, pirkimo būdą ir jo pasirinkimo priežastis;

20.2. apie nustatytą laimėtoją ir ketinamą sudaryti pirkimo sutartį – pirkimo objektą,

numatomą pirkimo sutarties kainą, laimėjusio dalyvio pavadinimą, jo pasirinkimo priežastis ir,

jeigu, žinoma, pirkimo sutarties įsipareigojimų dalį, kuriai laimėtojas ketina pasitelkti subrangovus,

subtiekėjus ar subteikėjus;

20.3. apie sudarytą pirkimo sutartį – pirkimo objektą, pirkimo sutarties kainą, laimėjusio dalyvio pavadinimą ir, jeigu žinoma, pirkimo sutarties įsipareigojimų dalį, kuriai laimėtojas ketina pasitelkti subrangovus, subtiekėjus ar subteikėjus;

20.4. taip pat kitą Viešųjų pirkimų tarnybos nustatytą informaciją.

20.5. Perkančioji organizacija savo tinklapyje laisva forma, naudodama nediskriminuojančius, visuotinai prieinamus duomenų failų formatus (pvz. „Word“, „Excel“, „Pdf“ ir kt.) savo tinklapyje informuoja apie mažos vertės pirkimus, nurodydama Taisyklių 21.1-21.4 papunkčiuose nustatytą informaciją. Kai apie mažos vertės pirkimus aukščiau minėta informacija įrašoma Perkančiosios organizacijos pirkimų žurnale - Perkančioji organizacija, informuodama savo tinklapyje apie mažos vertės pirkimus, gali ne rečiau kaip kartą per mėnesį skelbti šių dokumentų elektronines versijas.

20.6. Perkančioji organizacija laimėjusio dalyvio pasiūlymą, sudarytą pirkimo sutartį ir pirkimo sutarties sąlygų pakeitimus, išskyrus informaciją, kurios atskleidimas prieštarautų teisės

aktams arba teisėtiems tiekėjų komerciniams interesams arba trukdytų laisvai konkuruoti

tarpusavyje, ne vėliau kaip per 10 dienų nuo pirkimo sutarties sudarymo ar jos sąlygų pakeitimo

paskelbia Centrinėje viešųjų pirkimų informacinėje sistemoje. Šis reikalavimas

netaikomas pirkimams, kai pirkimo sutartis sudaroma žodžiu, taip pat laimėjusio dalyvio pasiūlymo

ar pirkimo sutarties dalims, kai nėra techninių galimybių tokiu būdu paskelbtos informacijos

atgaminti ar perskaityti. Tokiu atveju perkančioji organizacija turi sudaryti galimybę susipažinti su

nepaskelbtomis laimėjusio dalyvio pasiūlymo ar pirkimo sutarties dalimis.

**IV SKYRIUS**

**PIRKIMO DOKUMENTŲ RENGIMAS, PAAIŠKINIMAI, TEIKIMAS**

21. Pirkimo dokumentai rengiami lietuvių kalba. Papildomai pirkimo dokumentai gali būti rengiami ir kitomis kalbomis.

22. Pirkimo dokumentai turi būti tikslūs, aiškūs, be dviprasmybių, kad tiekėjai galėtų pateikti pasiūlymus, o perkančioji organizacija nupirkti tai, ko reikia.

23. Pirkimo dokumentuose nustatyti reikalavimai negali dirbtinai riboti tiekėjų galimybių dalyvauti Pirkime ar sudaryti sąlygas dalyvauti tik konkretiems tiekėjams.

24. Pirkimo dokumentuose, atsižvelgiant į pasirinktą supaprastinto pirkimo būdą ir į Įstatymo 24 straipsnio nuostatas bei kitą informaciją, reikalingą tinkamam Pirkimo atlikimui ir pasiūlymų pateikimui, pateikiama ši informacija:

24.1. nuoroda į perkančiosios organizacijos supaprastintų pirkimų taisykles, kuriomis

vadovaujantis vykdomas supaprastintas pirkimas (taisyklių pavadinimas, patvirtinimo data, visų

pakeitimų paskelbimo datos);

24.2. jei apie pirkimą buvo skelbta, nuoroda į skelbimą;

24.3. perkančiosios organizacijos darbuotojų, kurie įgalioti palaikyti ryšį su tiekėjais,

pareigos, vardai, pavardės, adresai, telefonų ir faksų numeriai, taip pat informacija, kokiu būdu vyks

bendravimas tarp perkančiosios organizacijos ir tiekėjų;

24.4. pasiūlymų, vykdant supaprastintą projekto konkursą – projektų ir (ar) paraiškų

pateikimo terminas (data, valanda ir minutė) ir vieta;

24.5. pasiūlymo galiojimo terminas;

24.6.. prekių, paslaugų, darbų ar projekto pavadinimas;

24.7. kiekis (apimtis);

24.8. prekių tiekimo, paslaugų teikimo ar darbų atlikimo terminai;

24.9. techninė specifikacija;

24.10. informacija, ar pirkimo objektas skirstomas į dalis, kurių kiekvienai bus sudaroma pirkimo sutartis arba preliminarioji sutartis, ir ar leidžiama pateikti pasiūlymus tik vienai pirkimo objekto daliai, vienai ar kelioms dalims, ar visoms dalims; pirkimo objekto dalių, dėl kurių gali būti pateikti pasiūlymai, apibūdinimas;

24.11. informacija, ar leidžiama pateikti alternatyvius pasiūlymus, jeigu leidžiama – šių pasiūlymų reikalavimai;

24.12. tiekėjų kvalifikacijos reikalavimai, tarp jų ir reikalavimai atskiriems bendrą paraišką ar pasiūlymą pateikiantiems tiekėjams;

24.13. jeigu numatoma riboti tiekėjų skaičių – kvalifikacinės atrankos kriterijai bei tvarka, mažiausias kandidatų, kuriuos perkančioji organizacija atrinks ir pakvies pateikti pasiūlymus, skaičius;

24.14. dokumentų sąrašas, informacija, kurią turi pateikti tiekėjai, siekiantys įrodyti, kad jų kvalifikacija atitinka keliamus reikalavimus, ir, kai reikalaujama, turi būti pateikiama pirkimo dokumentuose nurodytų minimalių kvalifikacinių reikalavimų atitikties deklaracija;

24.15. informacija, kaip turi būti apskaičiuota ir išreikšta pasiūlymuose nurodoma kaina eurais;

24.16. jei numatomas vokų su pasiūlymais atplėšimas ar susipažįstama su elektroninėmis priemonėmis pateiktais pasiūlymais (toliau – vokų su pasiūlymais atplėšimas), kur (nurodoma vieta) ir kada (nurodoma diena, valanda ir minutė) vyks vokų su pasiūlymais atplėšimas;

24.17. informacija, ar tiekėjams leidžiama dalyvauti vokų su pasiūlymais atplėšimo

procedūroje (perkančioji organizacija visiems, pasiūlymus pateikusiems viešojo pirkimo dalyviams,

ne vėliau kaip per 3 darbo dienas nuo vokų atplėšimo procedūros dienos, gali pateikti susipažinimo

su pateiktais pasiūlymais metu paskelbtą informaciją).

24.18. pasiūlymų vertinimo kriterijai, kiekvieno jų svarba bendram įvertinimui, pasirinkto kriterijaus lyginamasis svoris, vertinimo taisyklės ir procedūros;

24.19. siūlomos pasirašyti pirkimo (preliminariosios) sutarties esminės sąlygos (kainodaros taisyklės, atsiskaitymo tvarka, atlikimo terminai, sutarties nutraukimo tvarka ir kitos sąlygos pagal Įstatymo 18 straipsnio 6 dalį) arba pirkimo sutarties projektas;

24.20. jeigu tiekėjas ketina pasitelkti subrangovus, subtiekėjus ar subteikėjus, turi būti

reikalaujama, kad tiekėjas savo pasiūlyme nurodytų, kokius subrangovus, subtiekėjus ar subteikėjus

tiekėjas ketina pasitelkti ir kokiai pirkimo objekto daliai (ne pagrindinius darbus) atlikti tiekėjas

juos ketina pasitelkti. Jeigu darbų pirkimo sutarčiai vykdyti pasitelkiami subrangovai, pagrindinius darbus, kuriuos nustato perkančioji organizacija, privalo atlikti tiekėjas. Toks nurodymas nekeičia pagrindinio tiekėjo atsakomybės dėl numatomos sudaryti pirkimo sutarties įvykdymo;

24.21. jeigu perkančioji organizacija pirkimą atlieka pagal Įstatymo 91 straipsnio

reikalavimus – nuoroda į tokį pirkimą ir reikalavimas, kad tiekėjas pagrįstų, kad jis atitinka minėto

straipsnio reikalavimus, pateikdamas kompetentingos institucijos išduotą dokumentą ar tiekėjo

patvirtintą deklaraciją;

24.22. informacija apie pirkimo sutarties sudarymo atidėjimo termino taikymą;

24.23. ginčų nagrinėjimo tvarka;

24.24. kita reikalinga informacija apie pirkimo sąlygas ir procedūras.

25. Pirkimo dokumentuose gali būti pateikiama ne visa Taisyklių 24 punkte nurodyta

informacija, kai prekių ir paslaugų pirkimo vertė neviršija 3000,00 Eur (be pridėtinės vertės mokesčio), o darbų pirkimo vertė neviršija 6000,00 Eur (be pridėtinės vertės mokesčio) be to ši apklausa vykdoma žodžiu. Taip pat šiais atvejais dokumentų galima visai nerengti.

26. Pirkimo dokumentai, kuriuos įmanoma pateikti elektroninėmis priemonėmis, įskaitant technines specifikacijas, dokumentų paaiškinimus (patikslinimus), taip pat atsakymus į tiekėjų klausimus, skelbiami CVP IS kartu su skelbimu apie Pirkimą. Perkančioji organizacija pirkimo dokumentus taip pat gali paskelbti savo ar kitoje interneto svetainėje. Jeigu pirkimo dokumentų neįmanoma paskelbti CVP IS ar vykdomas neskelbiamas pirkimas, tiekėjui jie pateikiami kitomis priemonėmis – asmeniškai arba registruotu laišku, arba kurjeriu, arba elektroniniu laišku, arba faksu.

27. Pirkimo dokumentai tiekėjams turi būti teikiami nuo skelbimo apie supaprastintą pirkimą paskelbimo ar kvietimo išsiuntimo tiekėjams dienos iki pasiūlymo pateikimo termino, nustatyto pirkimo dokumentuose, pabaigos. Pirkimo dokumentai pateikiami to paprašiusiam tiekėjui nedelsiant, ne vėliau kaip per 1 darbo dieną, gavus prašymą. Kai pirkimo dokumentai skelbiami CVP IS, papildomai jie gali būti neteikiami.

28. Tiekėjas gali paprašyti, kad perkančioji organizacija paaiškintų pirkimo dokumentus. Perkančioji organizacija atsako į kiekvieną tiekėjo rašytinį prašymą paaiškinti pirkimo dokumentus, jeigu prašymas gautas ne vėliau kaip prieš 4 darbo dienas iki Pirkimo pasiūlymų pateikimo dienos. Perkančioji organizacija į gautą prašymą atsako ne vėliau kaip likus 1 darbo dienai iki pasiūlymų pateikimo dienos. Perkančioji organizacija, atsakydama tiekėjui, kartu siunčia paaiškinimus ir visiems kitiems tiekėjams, kuriems ji pateikė pirkimo dokumentus, bet nenurodo, iš ko gavo prašymą duoti paaiškinimą. Atsakymas turi būti siunčiamas taip, kad tiekėjas jį gautų ne vėliau kaip likus 1 darbo dienai iki pasiūlymų pateikimo dienos. 29.Nesibaigus pasiūlymų pateikimo terminui, perkančioji organizacija savo iniciatyva gali paaiškinti (patikslinti) pirkimo dokumentus, tikslinant ir paskelbtą informaciją. Paaiškinimai turi būti 7 išsiųsti (paskelbti) likus pakankamai laiko, bet ne mažiau kaip likus 1 darbo dienai iki Pirkimo pasiūlymų pateikimo dienos.

30. Jeigu pirkimo dokumentus paaiškinusi (patikslinusi) perkančioji organizacija jų negali pateikti Taisyklių 27 ar 28 punkte nustatytais terminais, ji privalo pratęsti pasiūlymų pateikimo terminą. Pasiūlymų pateikimo galutinis terminas gali būti nukeltas vėlesniam laikui ir dėl kitų objektyvių priežasčių, nei pirkimo dokumentų paaiškinimas (patikslinimas, pakeitimas). Nukėlus vėlesniam laikui pasiūlymų pateikimo galutinį terminą, atitinkamai nukeliamas ir vokų su

pasiūlymais atplėšimo terminas (jei pasiūlymus reikalaujama pateikti vokuose).

31. Jeigu pirkimo dokumentai skelbiami CVP IS, ten pat skelbiama apie pirkimo dokumentų paaiškinimus (patikslinimus), ir prireikus apie pratęsiamą pasiūlymų pateikimo terminą. Jeigu pirkimo dokumentai neskelbiami CVP IS, pranešimai apie pirkimo dokumentų paaiškinimus (patikslinimus) ir prireikus apie termino pratęsimą išsiunčiami visiems tiekėjams, kuriems buvo pateikti pirkimo dokumentai.

32. Skelbimas dėl Pirkimo (jei apie Pirkimą skelbta viešai) tikslinamas tuo atveju, jei

keičiama (tikslinama) skelbime nurodyta informacija.

**V SKYRIUS**

**REIKALAVIMAI PASIŪLYMŲ IR PARAIŠKŲ RENGIMUI**

33. Pasiūlymų (projektų) ir paraiškų rengimo ir pateikimo reikalavimai:

33.1. pasiūlymas (pasiūlymo dalys arba projektas) ir paraiška pateikiami raštu, turi būti pasirašyti tiekėjo ar jo įgalioto asmens, o elektroninėmis priemonėmis teikiamas pasiūlymas

(projektas) ar paraiška – pateikti su saugiu elektroniniu parašu, atitinkančiu Lietuvos Respublikos

elektroninio parašo įstatymo nustatytus reikalavimus;

33.2. ne elektroninėmis priemonėmis teikiami pasiūlymai (jei prašoma – su pasiūlymo

galiojimo užtikrinimais) dedamas į voką, kuris užklijuojamas, o ant jo užrašomas pirkimo

pavadinimas, tiekėjo pavadinimas ir adresas, nurodoma „neatplėšti iki ...“ (nurodoma pasiūlymų

pateikimo termino pabaiga);

33.3. jeigu perkančioji organizacija numato pasiūlymus vertinti pagal ekonomiškai

naudingiausio pasiūlymo vertinimo kriterijų, vertinant ekspertinių vertinimų metodais, – tiekėjai

pasiūlymo kainą turi pateikti viename užklijuotame voke, o likusias pasiūlymo dalis (techninius

pasiūlymo duomenis ir kitą informaciją bei dokumentus) – kitame užklijuotame voke. Šie abu vokai

turi būti įdėti į bendrą voką, jis taip pat užklijuojamas, ant jo užrašomas pirkimo pavadinimas,

tiekėjo pavadinimas ir adresas, nurodoma „neatplėšti iki ...“ (nurodoma pasiūlymų pateikimo

termino pabaiga). Reikalavimas pasiūlymą pateikti dviejuose vokuose netaikomas pirkimą atliekant

skelbiamų derybų būdu ar apklausos būdu, kai pirkimo metu gali būti deramasi dėl pasiūlymo

sąlygų;

33.4. ne elektroninėmis priemonėmis supaprastintam projekto konkursui teikiami projektai pateikiami užklijuotoje pakuotėje su ant pakuotės užrašytu projekto devizu. Kartu su projektu pateikiamas atskiras užklijuotas vokas su užrašytu tuo pačiu devizu. Voke turi būti įdėtas projekto devizo šifras – tiekėjo pavadinimas, kodas, buveinės adresas, telefono bei fakso numeriai ir projekto galiojimo užtikrinimo dokumentai (jeigu buvo reikalaujama). Supaprastinto projekto konkurso atveju į šį voką įdedami tiekėjų kvalifikaciją patvirtinantys dokumentai;

33.5. pasiūlymo (atskirų pasiūlymo dalių ar/ir pasiūlymo priedais) lapai turi būti sunumeruoti, susiūti, paskutinio lapo antroje pusėje patvirtinti tiekėjo ar jo įgalioto asmens parašu, nurodytas įgalioto asmens vardas, pavardė, pareigos ir pasiūlymą sudarančių lapų skaičius. Pasiūlymo galiojimo užtikrinimo originalas privalo būti pridėtas prie pasiūlymo atskirai, jo neįsiuvant ir nenumeruojant. Į pasiūlymą turi būti įdėta, susiūta ir sunumeruota pasiūlymo galiojimo užtikrinimo kopija. Reikalavimas pasiūlymą pateikti vokuose ir pasiūlymą susiūti netaikomas, jei Gimnazija pasiūlymus priima elektroninėmis priemonėmis, kaip tai nustatyta Įstatymo 17

straipsnyje.

34. Perkančioji organizacija skelbime apie pirkimą ir kituose pirkimo dokumentuose

pažymėjusi, kad pasiūlymai gali būti teikiami dėl „vienos ar daugiau pirkimo dalių“ kartu gali

nurodyti ir konkretų dalių skaičių, dėl kurių tas pats tiekėjas gali teikti pasiūlymą. Jeigu perkančioji

organizacija pirkimo dokumentuose nenurodo, kelioms pirkimo objekto dalims tas pats tiekėjas gali

teikti pasiūlymus, laikoma, kad tas pats tiekėjas gali teikti pasiūlymus visoms pirkimo dalims.

35. Pasiūlymų pateikimo terminas, tuo atveju, kai apie Pirkimą skelbiama viešai, negali būti trumpesnis kaip 7 darbo dienos nuo pirkimo paskelbimo „Valstybės žinių“ priede „Informaciniai pranešimai“ dienos. Pasiūlymų pateikimo terminas, tuo atveju, kai apie Pirkimą neskelbiama viešai, negali būti trumpesnis kaip 5 darbo dienos nuo Gimnazijos kvietimo raštu išsiuntimo dienos arba 1 darbo diena nuo Gimnazijos kvietimo žodžiu išsiuntimo dienos.

**VI SKYRIUS**

**TECHNINĖ SPECIFIKACIJA**

36. Techninė specifikacija rengiama vadovaujantis Įstatymo 25 straipsnio nuostatomis. Perkančioji organizacija, atlikdama mažos vertės pirkimus, gali nesivadovauti Įstatymo 25 straipsnyje nustatytais reikalavimais, tačiau bet kuriuo atveju ji turi užtikrinti Įstatymo 3 straipsnyje nurodytų principų laikymąsi.

37. Techninė specifikacija nustatoma nurodant standartą, techninį reglamentą ar normatyvą arba nurodant pirkimo objekto funkcines savybes, ar apibūdinant norimą rezultatą arba šių būdų deriniu.

38. Rengiant techninę specifikaciją, nurodomos pirkimo objekto arba pirkimo objekto

panaudojimo tikslo ir sąlygų savybės (pvz., našumas, matmenys, energijos suvartojimas, norima

gauti nauda naudojant pirkimo objektą ir pan.) ir reikalavimų šioms savybėms reikšmės. Reikšmės

nurodomos ribiniais dydžiais („ne daugiau kaip ....“, „ne mažiau kaip ....“) arba reikšmių

diapazonais („nuo ... iki ...“). Tik pagrįstais atvejais reikšmės gali būti nurodomos tiksliai („turi būti

lygu ...“).

39. Jeigu kartu su paslaugomis perkamos prekės ir (ar) darbai, su prekėmis – paslaugos ir (ar) darbai, o su darbais – prekės ir (ar) paslaugos, techninėje specifikacijoje atitinkamai nustatomi reikalavimai ir kartu perkamoms prekėms, darbams ar paslaugoms.

40. Jei leidžiama pateikti alternatyvius pasiūlymus, nurodomi minimalūs reikalavimai,

kuriuos šie pasiūlymai turi atitikti.

41. Rengiant techninę specifikaciją, negalima nurodyti konkrečios prekės, gamintojo ar tiekimo šaltinio, gamybos proceso, prekės ženklo, patento, kilmės šalies, išskyrus atvejus, kai

neįmanoma tiksliai ir suprantamai apibūdinti pirkimo objekto. Šiuo atveju privaloma nurodyti, kad

savo savybėmis lygiaverčiai pirkimo objektai yra priimtini, įrašant žodžius „arba lygiavertis“.

42. Perkančioji organizacija turi teisę pareikalauti, kad tiekėjas pateiktų valstybės ar

savivaldybės institucijų išduotus dokumentus tam, kad įsitikintų, jog tiekėjo siūlomos prekės,

paslaugos ar darbai atitinka teisės aktų privalomuosius reikalavimus. Pirkimo dokumentuose gali

būti reikalaujama pateikti tiekėjo tiekiamų prekių, atliekamų darbų ar teikiamų paslaugų aprašymus,

pavyzdžius ar nuotraukas ar paprašyti tiekėjo leidimo apžiūrėti pirkimo objektą.

43. Perkančioji organizacija atsižvelgdama į Perkančiosios organizacijos vadovo raštu nustatyta pirkimo užduotį, iš anksto skelbia pirkimų (išskyrus mažos vertės pirkimus) techninių specifikacijų projektus, vadovaudamasi Informacijos apie planuojamus vykdyti viešuosius pirkimus skelbimo Centrinėje viešųjų pirkimų informacinėje sistemoje tvarkos aprašu, patvirtintu Viešųjų pirkimų tarnybos prie Lietuvos Respublikos Vyriausybės direktoriaus 2009 m. gegužės 15 d. įsakymu Nr. 1S-49 ,,Dėl Informacijos apie planuojamus vykdyti viešuosius pirkimus skelbimo Centrinėje viešųjų pirkimų informacinėje sistemoje tvarkos aprašo patvirtinimo“.

**VII SKYRIUS**

**TIEKĖJŲ KVALIFIKACIJOS PATIKRINIMAS**

44. Siekiant įsitikinti, ar tiekėjas bus pajėgus įvykdyti pirkimo sutartį, vadovaujantis Įstatymo 32–38 straipsnių nuostatomis ir atsižvelgiant į Tiekėjų kvalifikacijos vertinimo metodines

rekomendacijas, patvirtintas Viešųjų pirkimų tarnybos prie Lietuvos Respublikos Vyriausybės

direktoriaus 2003 m. spalio 20 d. įsakymu Nr. 1S-100 ,,Dėl Tiekėjų kvalifikacijos vertinimo

metodinių rekomendacijų patvirtinimo“, bei Viešųjų pirkimų tarnybos direktoriaus 2010 balandžio

15 d. įsakymą Nr. 1S-54 „Dėl atvejų, kada vietoj kvalifikaciją patvirtinančių dokumentų perkančioji

organizacija gali prašyti tiekėjų pateikti jos nustatytos formos pirkimo dokumentuose nurodytų

minimalių kvalifikacinių reikalavimų atitikties deklaraciją, nustatymo“, pirkimo dokumentuose

nustatomi tiekėjų kvalifikacijos reikalavimai ir vykdomas tiekėjų kvalifikacijos patikrinimas.

45. Tiekėjų kvalifikacijos neprivaloma tikrinti, kai:

45.1. jau vykdytame supaprastintame pirkime visi gauti pasiūlymai neatitiko pirkimo

dokumentų reikalavimų arba buvo pasiūlytos per didelės perkančiajai organizacijai nepriimtinos

kainos, o pirkimo sąlygos iš esmės nekeičiamos ir į apklausos būdu ar supaprastintų neskelbiamų

derybų būdu atliekamą pirkimą kviečiami visi pasiūlymus pateikę tiekėjai, atitinkantys

perkančiosios organizacijos nustatytus minimalius kvalifikacijos reikalavimus;

45.2. dėl techninių, meninių priežasčių ar dėl objektyvių aplinkybių tik konkretus tiekėjas gali patiekti reikalingas prekes, pateikti paslaugas ar atlikti darbus ir nėra jokios kitos alternatyvos;

45.3. perkančioji organizacija pagal ankstesnę pirkimo sutartį iš tam tikro tiekėjo pirko prekių arba paslaugų ir nustatė, kad iš jo tikslinga pirkti papildomai, techniniu požiūriu derinant su jau turimomis prekėmis ir suteiktomis paslaugomis, ir jeigu ankstesnieji pirkimai buvo efektyvūs, iš

esmės nesikeičia prekių ar paslaugų kainos ir kitos sąlygos, o alternatyvūs pirkimai dėl techninio

nesuderinamumo su ankstesniaisiais būtų nepriimtini, nes perkančiajai organizacijai įsigijus

skirtingų techninių charakteristikų prekių ar paslaugų, ji negalėtų naudotis anksčiau pirktomis

prekėmis ar paslaugomis ar patirtų didelių nuostolių;

45.4. prekių biržoje perkamos kotiruojamos prekės;

45.5. perkami muziejų eksponatai, archyviniai ir bibliotekiniai dokumentai, yra prenumeruojami laikraščiai ir žurnalai;

45.6. ypač palankiomis sąlygomis perkama iš bankrutuojančių, likviduojamų, restruktūrizuojamų ar sustabdžiusių veiklą ūkio subjektų;

45.7. perkamos licencijos naudotis bibliotekiniais dokumentais ar duomenų (informacinėmis) bazėmis;

45.8. dėl aplinkybių, kurių nebuvo galima numatyti, paaiškėja, kad yra reikalingi papildomi darbai arba paslaugos, kurios nebuvo įrašytos į sudarytą pirkimo sutartį, tačiau be kurių negalima užbaigti pirkimo sutarties vykdymo;

45.9. perkamos ekspertų komisijų, komitetų, tarybų, kurių sudarymo tvarką nustato Lietuvos Respublikos įstatymai, narių teikiamos nematerialaus pobūdžio (intelektinės) paslaugos;

45.10. vykdomi mažos vertės pirkimai.

46. Jei perkančioji organizacija tikrina tiekėjų kvalifikaciją, visais atvejais privalo patikrinti, ar nėra Įstatymo 33 straipsnio 1 dalyje nustatytų sąlygų. Visi kiti kvalifikacijos reikalavimai atsižvelgiant į pirkimo objektą gali būti laisvai pasirenkami.

47. Kai supaprastintas prekių, paslaugų ar darbų pirkimas atliekamas supaprastinto atviro konkurso ar apklausos, kurios metu nesiderama, būdu, perkančioji organizacija vietoj kvalifikaciją patvirtinančių dokumentų gali prašyti tiekėjų pateikti jos nustatytos formos pirkimo dokumentuose nurodytų minimalių kvalifikacinių reikalavimų atitikties deklaraciją, išskyrus atvejus, kai taikomas elektroninis aukcionas, naudojama dinaminė pirkimo sistema.

**VIII SKYRIUS**

**VOKŲ SU PASIŪLYMAIS ATPLĖŠIMO TVARKA**

48. Pasiūlymai turi būti priimami laikantis pirkimo dokumentuose nurodytos tvarkos.

49. Vokus su pasiūlymais (pasiūlymo galiojimo užtikrinimais) atplėšia, pasiūlymus nagrinėja ir vertina supaprastintą pirkimą atliekanti Komisija arba pirkimų vykdytojas.

50. Vokai su pasiūlymais (pasiūlymo galiojimo užtikrinimais) atplėšiami Komisijos posėdyje. Posėdis vyksta pirkimo dokumentuose ir / ar skelbime nurodytoje vietoje, prasideda nurodytą dieną, valandą ir minutę. Pradinis susipažinimas su elektroninėmis priemonėms gautais pasiūlymais prilyginamas vokų atplėšimui. Posėdžio diena ir valanda turi sutapti su pasiūlymų pateikimo termino pabaiga. Nustatytu laiku turi būti atplėšti visi vokai su pasiūlymais (pasiūlymo galiojimo užtikrinimais), gauti nepasibaigus jų pateikimo terminui. Vokų atplėšimo procedūroje turi teisę dalyvauti visi pasiūlymus pateikę tiekėjai arba jų įgalioti atstovai, taip pat viešuosius pirkimus

kontroliuojančių institucijų atstovai. Pradinis susipažinimas su elektroninėmis priemonėmis

gautais pasiūlymais vyksta ir tuo atveju, jei į pradinio susipažinimo su elektroninėmis

priemonėmis gautais pasiūlymais posėdį neatvyksta pasiūlymus pateikę tiekėjai arba jų įgalioti

atstovai. Vokus su pasiūlymais (pasiūlymo galiojimo užtikrinimais) gali atplėšti pirkimų

vykdytojas po nustatyto termino, šiuo atveju vokų atplėšimo procedūroje nedalyvauja pasiūlymus

pateikę tiekėjai arba jų įgalioti atstovai, išskyrus turi teisę dalyvauti viešuosius pirkimus

kontroliuojančių institucijų atstovai.

51. Tiekėjo įgaliotas atstovas, pageidaujantis dalyvauti vokų atplėšimo procedūroje, pateikiaLietuvos Respublikos civilinio kodekso reikalavimus atitinkantį įgaliojimą atstovauti Tiekėjo interesus vokų atplėšimo procedūros metu ir asmens tapatybę patvirtinantį dokumentą. Toks įgaliojimas turi būti pateiktas prieš prasidedant vokų su pasiūlymais atplėšimo procedūrai.

52. Jei Tiekėjo interesus vokų atplėšimo procedūros metu atstovauja Tiekėjo (įmonės)

vadovas, pateikiamas asmens tapatybę patvirtinantis dokumentas bei dokumentas, patvirtinantis,

kad konkretus asmuo yra jo atstovaujamo Tiekėjo (įmonės) vadovas. Jei pasiūlymą, kaip Tiekėjas,

pateikia fizinis asmuo, ir jis pats dalyvauja vokų atplėšimo procedūroje, Tiekėjas pateikia asmens

tapatybę patvirtinantį dokumentą. Jei Tiekėjo (fizinio asmens) interesus vokų atplėšimo

procedūros metu atstovauja kitas asmuo, tai jis pateikia CK reikalavimus atitinkantį įgaliojimą

atstovauti tiekėjo interesams vokų atplėšimo procedūros metu.

53. Vokai su pasiūlymais (pasiūlymo dalimis) atplėšiami eilės tvarka pagal jų gavimo laiką, pirmuoju atplėšiant anksčiausiai laiko atžvilgiu pateiktą voką su pasiūlymu (pasiūlymo dalimi).

54. Vykdant viešąjį pirkimą elektroninėmis priemonėmis, dalis pasiūlymo pateikiama

elektroninėmis priemonėmis, dalis (kai prašoma) voke (pasiūlymo galiojimo užtikrinimas).

Dalyvio pasiūlymas laikomas pateiktu tuomet, kai pateikiamos abi pasiūlymo dalys, t. y.

pateikiamas pasiūlymas elektroninėmis priemonėmis (CVP IS) bei voke pateikiamas pasiūlymo

galiojimo užtikrinimas (kai prašoma).

55. Vokus (su pasiūlymu ar pasiūlymo dalimis) atplėšia vienas iš Komisijos narių pasiūlymus pateikusių ir dalyvaujančių posėdyje tiekėjų atstovų akivaizdoje (jei jie dalyvauja). Atplėšus voką su pasiūlymu, pasiūlymo paskutinio lapo antrojoje pusėje pasirašo posėdyje dalyvaujantys Komisijos nariai. Kai pirkimą atlieka pirkimų vykdytojas, jis pasirašo pasiūlymo paskutinio lapo antrojoje pusėje. Ši nuostata netaikoma, kai pasiūlymas pateikiamas elektroninėmis priemonėmis.

56. Komisija vokų atplėšimo procedūros rezultatus įformina protokolu, kurį privalo pasirašyti ir Konkurso dalyviai ar jų įgalioti atstovai, jeigu jie dalyvavo vokų atplėšimo posėdyje. Pirkimų vykdytojas vokų atplėšimo procedūros rezultatus įformina užpildant atrankos pažymą, kurią privalo suderinti su direktoriumi.

57. Vokų su pasiūlymais atplėšimo procedūroje dalyvaujantiems tiekėjams ar jų atstovams pranešama ši informacija:

57.1. pasiūlymą pateikusio tiekėjo pavadinimas;

57.2. kai pasiūlymai vertinami pagal mažiausios kainos kriterijų – pasiūlyme nurodyta kaina;

57.3. kai pasiūlymai vertinami pagal ekonomiškai naudingiausio pasiūlymo vertinimo

kriterijų – pasiūlyme nurodyta kaina ir pagrindinės techninės pasiūlymo charakteristikos. Jeigu

pageidauja nors vienas vokų su pasiūlymais atplėšimo procedūroje dalyvaujantis tiekėjas ar jo

atstovas, turi būti paskelbtos visos pasiūlymų charakteristikos, į kurias bus atsižvelgta vertinant

pasiūlymus;

57.4 kai pasiūlymai vertinami pagal ekonomiškai naudingiausio pasiūlymo vertinimo kriterijų ir prašoma pateikti pasiūlymus dviejuose vokuose (vertinant ekspertinių vertinimų metodais), vokų su pasiūlymais, kuriuose yra techniniai pasiūlymo duomenys, atplėšimo procedūroje skelbiamos pagrindinės techninės pasiūlymo charakteristikos, o vokų su pasiūlymais, kuriuose nurodytos kainos, atplėšimo procedūroje – pasiūlyme nurodyta kaina;

57.5. ar pasiūlymas pasirašytas tiekėjo ar jo įgalioto asmens, o elektroninėmis priemonėmis teikiamas pasiūlymas – pateiktas su saugiu elektroniniu (gali būti netaikoma mažos vertės pirkimams vykdomiems CVP IS priemonėmis) parašu.

58. Visi pasiūlymus pateikę tiekėjai nuo vokų su pasiūlymais atplėšimo procedūros pabaigos momento yra laikomi viešojo pirkimo Konkurso dalyviais. Vokų su pasiūlymais atplėšimo metu Komisija turi leisti posėdyje dalyvaujantiems suinteresuotiems Konkurso dalyviams ar jų

įgaliotiems atstovams viešai ištaisyti Komisijos narių arba Konkurso dalyvių pastebėtus jų

pasiūlymo susiuvimo ar įforminimo trūkumus, kuriuos įmanoma ištaisyti viešai vokų atplėšimo

procedūros posėdžio metu.

59. Apie vokų su pasiūlymais atplėšimo procedūrų metu paskelbtą informaciją

pranešama raštu, telefonu arba CVPIS priemonėmis. Kiekvienas vokų atplėšimo procedūroje

dalyvaujantis tiekėjas ar jo atstovas turi teisę asmeniškai susipažinti su viešai perskaityta

informacija, tačiau supažindindama su šia informacija perkančioji organizacija negali atskleisti

tiekėjo pasiūlyme esančios konfidencialios informacijos.

**IX SKYRIUS**

**PASIŪLYMŲ NAGRINĖJIMAS IR VERTINIMAS**

60. Pasiūlymai nagrinėjami ir vertinami konfidencialiai, nedalyvaujant pasiūlymus pateikusiems Konkurso dalyviams ar jų atstovams.

61. Komisija arba pirkimų vykdytojas pasiūlymus nagrinėja, norėdami nustatyti:

61.1. ar Konkurso dalyvis pateikė tikslius ir/ar išsamius duomenis apie savo kvali fikaciją. Nustačius, kad Konkurso dalyvis pateikė netikslius ir/ar neišsamius duomenis apie savo

kvalifikaciją, Komisija arba pirkimų vykdytojas prašo, kad Konkurso dalyvis per protingą

terminą, kurį kiekvienu konkrečiu atveju nustato Komisija arba pirkimų vykdytojas, šiuos

trūkumus pašalintų;

61.2. ar Konkurso dalyvis atitinka pirkimo dokumentuose nurodytus kvalifikacinius

reikalavimus;

61.3. ar Konkurso dalyvio pasiūlymo forma ir/ar turinys atitinka pirkimo dokumentuose nustatytus reikalavimus, jei Komisija arba pirkimų vykdytojas nustato, kad Konkurso dalyvio pasiūlymo forma neatitinka pirkimo dokumentuose nustatytų reikalavimų, Komisija arba pirkimų vykdytojas prašo, kad Konkurso dalyvis per protingą terminą, kurį kiekvienu konkrečiu atveju nustato Komisija arba pirkimų vykdytojas, šiuos trūkumus pašalintų. Jeigu tiekėjas pateikė netikslius, neišsamius pirkimo dokumentuose nurodytus kartu su pasiūlymu teikiamus dokumentus: tiekėjo įgaliojimą asmeniui pasirašyti paraišką ar pasiūlymą, jungtinės veiklos sutartį, pasiūlymo galiojimo užtikrinimą patvirtinantį dokumentą ar jų nepateikė, perkančioji organizacija privalo prašyti tiekėjo patikslinti, papildyti arba pateikti šiuos dokumentus per jos nustatytą protingą

terminą, kuris negali būti trumpesnis kaip 3 darbo dienos nuo prašymo išsiuntimo iš perkančiosios

organizacijos dienos;

61.4. ar Konkurso dalyvio pasiūlymas atitinka pirkimo dokumentuose nustatytus

reikalavimus;

61.5. ar pasiūlymo kaina nėra apskaičiuota su aritmetinėmis klaidomis. Komisija arba

pirkimų vykdytojas, pasiūlymų vertinimo metu radęs pasiūlyme kainos apskaičiavimo klaidų,

privalo prašyti Konkurso dalyvių per nurodytą terminą ištaisyti pasiūlyme pastebėtas aritmetines

klaidas, nekeičiant vokų su pasiūlymais atplėšimo posėdžio metu paskelbtos kainos. Taisydamas

pasiūlyme nurodytas aritmetines klaidas, Konkurso dalyvis neturi teisės atsisakyti kainos

sudėtinių dalių arba papildyti kainą naujomis dalimis. Kai pasiūlyme nurodyta kaina, išreikšta

skaičiais, neatitinka kainos, nurodytos žodžiais, teisinga laikoma kaina, nurodyta žodžiais;

61.6. ar visų Konkurso dalyvių buvo pasiūlytos per didelės perkančiajai nepriimtinos kainos;

61.7. ar Konkurso dalyvio siūlomas pirkimo objektas atitinka pirkimo objekto aprašymą (sudėtį, charakteristiką, apimtį, ir t. t.);

61.8. ar Konkurso dalyvis pasiūlyme nepasiūlė neįprastai mažos kainos. Komisija savo motyvuotu sprendimu ir/ar vadovaudamasi Viešųjų pirkimų tarnybos prie Lietuvos Respublikos Vyriausybės direktoriaus 2009 m. rugsėjo 30 d. įsakymu Nr. 1S-96 „Dėl pasiūlyme nurodytos prekių, paslaugų ar darbų neįprastai mažos kainos sąvokos apibrėžimo“ bei Pasiūlyme nurodytos prekių, paslaugų ar darbų neįprastai mažos kainos pagrindimo rekomendacijomis, patvirtintomis Viešųjų pirkimų tarnybos prie Lietuvos Respublikos Vyriausybės direktoriaus 2009 m. lapkričio 10 d. įsakymu Nr. 1S-122 ,,Dėl Pasiūlyme nurodytos prekių, paslaugų ar darbų neįprastai mažos kainos pagrindimo rekomendacijų patvirtinimo“ vertina ar pasiūlyme nurodytos prekių, paslaugų ar darbų kainos nėra neįprastai mažos. Nustačius, kad Konkurso dalyvio pasiūlymo kaina yra neįprastai maža, Komisija Gimnazijos vardu turi prašyti (mažos vertės pirkime – gali prašyti), kad Konkurso dalyvis tinkamai pagrįstų siūlomą kainą raštu;

61.9. ar Konkurso dalyvis nepasiūlė per didelės (didesnės nei planuotos skirti lėšos

pirkimo pradžioje), Gimnazijai nepriimtinos kainos.

61.10. dėl pasiūlymų turinio, perkančioji organizacija gali prašyti, kad Konkurso dalyviai raštu pateiktų pasiūlymo turinio paaiškinimus, nekeisdami pasiūlymo. Esant reikalui, tiekėjai ar jų atstovai gali būti kviečiami į Komisijos posėdį, iš anksto raštu pranešant, į kokius klausimus jie turės atsakyti.

62. Perkančioji organizacija atmeta pasiūlymą, jeigu:

62.1. Konkurso dalyvis per perkančiosios organizacijos nurodytą terminą nepatikslina,

nepapildo netikslių ir/ar neišsamių duomenų apie savo kvalifikaciją arba per Komisijos ar pirkimų

vykdytojo nurodytą terminą patikslina, papildo netikslius ir/ar neišsamius duomenis apie savo

kvalifikaciją netinkamai;

62.2. Komisija arba pirkimų vykdytojas nustato, kad Konkurso dalyvis neatitinka pirkimo

dokumentuose nurodytų kvalifikacinių reikalavimų;

62.3. Konkurso dalyvis per perkančiosios organizacijos nurodytą terminą nepatikslina,

neištaiso pasiūlymo formos, nekeičiant pasiūlymo turinio, arba per Komisijos ar pirkimų vykdytojo

nurodytą terminą ištaiso, patikslina netinkamai;

62.4. Komisija arba pirkimų vykdytojas nustato, kad Konkurso dalyvio pasiūlymas

neatitinka pirkimo dokumentuose nustatytų reikalavimų;

62.5. Konkurso dalyvis per perkančiosios organizacijos nurodytą terminą neištaiso aritmetinių klaidų arba netinkamai ištaiso, arba pakeičia kainos sudėtines dalis;

62.6. Komisija arba pirkimų vykdytojas nustato, kad Konkurso dalyvio pasiūlymo

užtikrinimo turinys neatitinka pirkimo dokumentuose nustatytų reikalavimų;

62.7. Komisija arba pirkimų vykdytojas nustato, kad Konkurso dalyvio pasiūlymo

užtikrinimo forma neatitinka pirkimo dokumentuose nustatytų reikalavimų, o Konkurso dalyvis per

perkančiosios organizacijos nurodytą terminą nepašalina šių trūkumų arba netinkamai juos

pašalina;

62.8. Komisija arba pirkimų vykdytojas nustato, kad Konkurso dalyvio pasiūlytas pirkimo objektas neatitinka pirkimo dokumentuose nustatytų reikalavimų;

62.9. Konkurso dalyvis per Komisijos ar pirkimų vykdytojo nurodytą terminą nepateikia raštiškų skaičiavimų, kurie pagristų pasiūlyme pateiktos kainos sudėtines dalis arba kitaip nepagrindžia neįprastai mažos kainos arba netinkamai ją pagrindžia;

62.10. Komisija arba pirkimų vykdytojas nustato, kad visų Konkurso dalyvių pasiūlytos per didelės, perkančiajai organizacijai nepriimtinos kainos;

62.11. Konkurso dalyvis per perkančiosios organizacijos nustatytą terminą, kaip nurodyta Įstatymo 28 straipsnio 10 dalyje, nepatikslino, nepapildė ar nepateikė pirkimo dokumentuose nurodytų kartu su pasiūlymu teikiamų dokumentų: tiekėjo įgaliojimo asmeniui pasirašyti paraišką ar pasiūlymą, jungtinės veiklos sutarties, pasiūlymo galiojimo užtikrinimą patvirtinančio dokumento.

63. Dėl Taisyklių 62 punkte nurodytų priežasčių neatmesti pasiūlymai vertinami remiantis vienu iš šių kriterijų:

63.1. ekonomiškai naudingiausio pasiūlymo, kai pirkimo sutartis sudaroma su dalyviu,

pateikusiu perkančiajai organizacijai naudingiausią pasiūlymą, išrinktą pagal pirkimo

dokumentuose nustatytus kriterijus, susijusius su pirkimo objektu, – paprastai kokybės, kainos,

techninių privalumų, estetinių ir funkcinių charakteristikų, energijos vartojimo efektyvumo,

aplinkos apsaugos charakteristikų, eksploatavimo išlaidų, efektyvumo, garantinio aptarnavimo ir

techninės pagalbos, pristatymo datos, pristatymo laiko arba užbaigimo laiko;

63.2. mažiausios kainos.

64. Pirkimo dokumentuose nurodomas kiekvieno ekonomiškai naudingiausiam pasiūlymui nustatyti pasirinkto kriterijaus lyginamasis svoris. Kriterijų lyginamasis svoris gali būti išreikštas konkrečiu dydžiu arba nustatant intervalą, į kurį patenka kiekviena kriterijui priskiriama reikšmė. Tais atvejais, kai dėl pirkimo objekto ypatybių neįmanoma nustatyti kriterijų lyginamojo svorio, perkančioji organizacija turi nurodyti pirkimo dokumentuose taikomų kriterijų svarbos eiliškumą mažėjančia tvarka.

65. Supaprastinto projekto konkursui pateikti projektai gali būti vertinami pagal perkančiosios organizacijos nustatytus kriterijus, kurie nebūtinai turi remtis mažiausia kaina ar ekonomiškai naudingiausio pasiūlymo vertinimo kriterijumi.

66. Perkančioji organizacija, pagal pirkimo dokumentuose nustatytus vertinimo kriterijus ir tvarką įvertinusi pateiktus Konkurso dalyvių pasiūlymus, nustato pasiūlymų eilę ekonominio naudingumo mažėjimo arba kainų didėjimo tvarka (išskyrus atvejus, kai pasiūlymą pateikti kviečiamas tik vienas tiekėjas arba pasiūlymą pateikia tik vienas tiekėjas). Tais atvejais, kai, vertinant ekonomiškai naudingiausio pasiūlymo vertinimo kriterijumi, kelių tiekėjų pasiūlymų ekonominis naudingumas yra vienodas, vertinant mažiausios kainos kriterijumi – kelių tiekėjų kaina yra vienoda, sudarant pasiūlymų eilę, pirmesnis į šią eilę įrašomas tiekėjas, kurio vokas su pasiūlymu įregistruotas anksčiausiai ar pasiūlymas elektroninėmis priemonėmis (CVP IS) pateiktas anksčiausiai. Jei pirkimas atliekamas elektroninėmis priemonėmis, o dalį pasiūlymo galima pateikti voke (pvz., pasiūlymo galiojimą užtikrinantis dokumentas), tai pasiūlymo pateikimo momentas yra tuomet, kai gauta paskutinė jo dalis ir pirmesnis į pasiūlymų eilę įrašomas tas, kuris pirmas pateikė visą pasiūlymą anksčiausiai. Laimėjusiu pasiūlymu pripažįstamas pirmuoju pasiūlymų eilėje esantis pasiūlymas. Informacija apie sudarytą pasiūlymų eilę bei nustatytą laimėtoją ne vėliau kaip kitą darbo dieną nuo jos sudarymo dienos, išsiunčiamas suinteresuotiems Konkurso dalyviams, o Konkurso dalyviams, kurių pasiūlymai yra atmesti, pranešamos ir jų pateiktų pasiūlymų atmetimo priežastys.

67. Tais atvejais, kai pasiūlymą pateikti kviečiamas tik vienas tiekėjas arba pasiūlymą pateikia tik vienas tiekėjas, jo pasiūlymas laikomas laimėjusiu, jeigu jis neatmestas pagal Taisyklių 65 punkto nuostatas.

**X SKYRIUS**

**PIRKIMO SUTARTIS**

68. Komisija ar pirkimų vykdytojas Įstatymo 41 straipsnio 1 dalyje nustatyta tvarka

suinteresuotiems Konkurso dalyviams raštu praneša apie priimtą sprendimą sudaryti pirkimo sutartį.

Perkančioji organizacija pasirašyti pirkimo sutartį siūlo tam Konkurso dalyviui, kurio pasiūlymas

pripažintas laimėjusiu. Konkurso dalyvis pasirašyti pirkimo sutarties kviečiamas raštu (išskyrus

atvejus, kai apklausa vykdoma žodžiu).

69. Pirkimo sutartis su Konkurso laimėtoju sudaroma vadovaujantis Įstatymo 18 straipsnio nustatyta tvarka. Pirkimo sutartis sudaroma pagal pirkimo dokumentuose nurodytą pirkimo sutarties projektą arba esmines pirkimo sutarties sąlygas. Komisija ar pirkimų vykdytojas, įvykdęs pirkimo procedūras, parengia sutartį, jeigu ji parengta kaip pirkimo dokumentų sudėtinė dalis (sutarties projektas), suderina ją Gimnazijos nustatyta tvarka, ir ne mažiau kaip 2 pirkimo sutarties egzempliorius teikia laimėjusiam Konkurso dalyviui pasirašyti. Tuo atveju, kai pirkimo

dokumentuose nustatytos esminės pirkimo sutarties sąlygos, Pirkimą laimėjęs Konkurso dalyvis ne

vėliau kaip per 7 dienas nuo pranešimo dėl sutarties sudarymo išsiuntimo per CVP IS dienos arba

per ilgesnį perkančiosios organizacijos sprendimu nustatytą terminą, pagal perkančiosios

organizacijos pateiktas pirkimo sutarties esmines sąlygas ir atsižvelgiant į pateikto (galutinio)

pasiūlymo sutarties sąlygas, paruošia sutarties projektą, suderina su perkančiąja organizacija,

pasirašo ir pristato perkančiajai organizacijai į nustatytą vietą ne mažau kaip 2 sutarties egzempliorius.

70. Pirkimo sutartis turi būti sudaroma nedelsiant, bet ne anksčiau negu pasibaigė Įstatyme nustatytas pirkimo sutarties sudarymo atidėjimo terminas (toliau – atidėjimo terminas), taip pat sprendimas dėl pirkimo sutarties sudarymo turi būti priimtas ne anksčiau, nei pasibaigs pretenzijų ir ieškinių pateikimo terminai nustatyti Įstatymo V skyriuje, taip pat sprendimas dėl pirkimo sutarties sudarymo gali būti priimtas ne anksčiau, nei pasibaigs teisminiai ginčiai. Atidėjimo terminas gali būti netaikomas:

70.1. kai pagrindinė pirkimo sutartis sudaroma preliminariosios sutarties pagrindu arba taikant dinaminę pirkimo sistemą;

70.2. vienintelis suinteresuotas Konkurso dalyvis yra tas, su kuriuo sudaroma pirkimo sutartis, ir nėra kitų suinteresuotų kandidatų;

70.3. kai pirkimo sutarties vertė 3000,00 Eur (be pridėtinės vertės mokesčio) arba kai pirkimo sutartis sudaroma atliekant mažos vertės pirkimą.

71. Įstatymo 92 straipsnyje nurodytais atvejais, kai perkančioji organizacija informacinį pranešimą skelbia CVP IS, pirkimo sutartis gali būti sudaroma ne anksčiau kaip po 5 darbo dienų nuo informacinio pranešimo paskelbimo CVP IS dienos.

72. Tais atvejais, kai pirkimo sutartis sudaroma raštu, o Konkurso dalyvis, kuriam buvo pasiūlyta pasirašyti pirkimo sutartį, raštu atsisako ją pasirašyti, tai perkančioji organizacija siūlo pasirašyti pirkimo sutartį Konkurso dalyviui, kurio pasiūlymas pagal patvirtintą pasiūlymų eilę yra pirmas po Konkurso dalyvio, atsisakiusio pasirašyti pirkimo sutartį, ir Konkurso dalyvio pasiūlymas atitinka Gimnazijos pirkimo dokumentuose nustatytus reikalavimus. Atsisakymu pasirašyti pirkimo sutartį taip pat laikomas bet kuris iš šių atvejų:

72.1. Konkurso dalyvis per Komisijos/ pirkimo vykdytojo nustatytą terminą nepateikia

pirkimo dokumentuose nustatyto pirkimo sutarties įvykdymo užtikrinimo;

72.2. Konkurso dalyvis per perkančiosios organizacijos nurodytą terminą neištaiso sutarties įvykdymo užtikrinimo arba ištaiso netinkamai. Sutarties administratoriui nustačius, kad Konkurso dalyvio pateikto sutarties įvykdymo užtikrinimo forma ir/ar turinys neatitinka pirkimo

dokumentuose nustatytų reikalavimų, o Konkurso dalyvis per nustatytą protingą terminą šių

trūkumų nepašalina;

72.3. Konkurso dalyvis neatvyksta pasirašyti (ar nepristato pasirašytos) pirkimo sutarties iki perkančiosios organizacijos nurodyto laiko;

72.4. Konkurso dalyvis atsisako pasirašyti pirkimo sutartį pirkimo dokumentuose

nustatytomis sąlygomis;

72.5. ūkio subjektų grupė, kurios pasiūlymas pripažintas geriausiu, neįgijo perkančiosios

organizacijos reikalaujamos teisinės formos;

72.6. viešojo pirkimo dalyvis savo pasiūlyme pateikė melagingą informaciją, kurią

perkančioji organizacija gali įrodyti bet kokiomis teisėtomis priemonėmis.

73. Sudarant pirkimo sutartį, joje negali būti keičiama laimėjusio Konkurso dalyvio

pasiūlymo kaina, užfiksuota derybų protokole ar po derybų voke pateiktame galutiniame pasiūlyme

ir išderėtos pirkimo sutarties sąlygos, pirkimo dokumentuose bei pasiūlyme nustatytos pirkimo

sąlygos. Tokiu atveju, kai Konkurso dalyvio pasiūlymo kainą, užfiksuotą derybų protokole ar po

derybų, voke pateiktame galutiniame pasiūlyme, būtina apvalinti dėl teisingo Sutarties kainą

sudarančių įkainių išskaičiavimo, Sutarties kaina gali būti atitinkamai mažinama, suderinus su

Perkančiąją organizaciją.

74. Pirkimo sutartis sudaroma raštu, išskyrus atvejus, kai pirkimo sutartis gali būti sudaroma žodžiu. Kai pirkimo sutartis sudaroma raštu, turi būti nustatyta:

74.1. pirkimo sutarties šalių teisės ir pareigos;

74.2. pirkimo objekto aprašymas, perkamos prekės, paslaugos ar darbai, jeigu įmanoma, – tikslūs jų kiekiai;

74.3. kainodaros taisyklės, nustatytos pagal Viešojo pirkimo–pardavimo sutarčių kainos ir kainodaros taisyklių nustatymo metodiką, patvirtintą Viešųjų pirkimų tarnybos prie Lietuvos Respublikos Vyriausybės direktoriaus 2003 m. vasario 25 d. įsakymu Nr. 1S-21 ,,Dėl Viešojo pirkimo–pardavimo sutarčių kainos ir kainodaros taisyklių nustatymo metodikos patvirtinimo“;

74.4. atsiskaitymų ir mokėjimo tvarka;

74.5. prievolių įvykdymo terminai;

74.6. prievolių įvykdymo užtikrinimas;

74.7. ginčų sprendimo tvarka;

74.8. pirkimo sutarties nutraukimo tvarka;

74.9. pirkimo sutarties galiojimas;

74.10. jeigu sudaroma preliminarioji sutartis – jai būdingos nuostatos;

74.11. subrangovai, subtiekėjai ar subteikėjai, jeigu vykdant sutartį jie pasitelkiami, ir jų keitimo tvarka.

75. Pirkimo sutartis gali būti sudaroma žodžiu, kai prekių ar paslaugų pirkimo sutarties vertė yra mažesnė kaip 3000,00 Eur (be pridėtinės vertės mokesčio) ir sutartinių įsipareigojimų vykdymas nėra užtikrinamas Lietuvos Respublikos civilinio kodekso nustatytais prievolių įvykdymo užtikrinimo būdais.

76. Pirkimo sutarties sąlygos pirkimo sutarties galiojimo laikotarpiu negali būti keičiamos, išskyrus tokias pirkimo sutarties sąlygas, kurias pakeitus nebūtų pažeisti Viešųjų pirkimų įstatyme nustatyti principai ir tikslai bei tokiems pirkimo sutarties sąlygų pakeitimams yra gautas Viešųjų pirkimų tarnybos sutikimas. Viešųjų pirkimų tarnybos sutikimo nereikalaujama, kai atlikus supaprastintą pirkimą sudarytos sutarties vertė yra mažesnė kaip 3000,00 Eur (be pridėtinės vertės mokesčio)) arba kai pirkimo sutartis sudaroma atliekant mažos vertės pirkimą. Perkančioji organizacija, norėdama keisti pirkimo sutarties sąlygas, vadovaujasi Viešojo pirkimo–pardavimo sutarčių sąlygų keitimo rekomendacijomis, patvirtintomis Viešųjų pirkimų tarnybos prie Lietuvos Respublikos Vyriausybės direktoriaus 2009 m. gegužės 5 d. įsakymu Nr. 1S-43 ,,Dėl Viešojo pirkimo–pardavimo sutarčių sąlygų keitimo rekomendacijų patvirtinimo“.

**XII SKYRIUS**

**SUPAPRASTINTŲ PIRKIMŲ BŪDAI**

77. Supaprastinti pirkimai atliekami šiais būdais:

77.1. supaprastinto atviro konkurso;

77.2. supaprastintų skelbiamų derybų;

77.3. supaprastintų neskelbiamų derybų;

77.4. supaprastinto projekto konkurso;

77.5. apklausos.

78. Perkančioji organizacija, atlikdama supaprastintus pirkimus, vadovaudamasi Įstatymo II skyriaus septinto skirsnio nuostatomis, taip pat gali taikyti elektronines procedūras elektroninį aukcioną ir dinaminę pirkimų sistemą. Perkančioji organizacija elektroninį aukcioną gali taikyti, vykdydama supaprastintą pirkimą supaprastinto atviro konkurso būdu. Elektroninis aukcionas taip pat gali būti taikomas atnaujinant varžymąsi tarp preliminariosios sutarties šalių, kai preliminarioji sutartis sudaryta su keliais tiekėjais ar sudarant pirkimo sutartį pagal dinaminę pirkimo sistemą.

**XIII SKYRIUS**

**SUPAPRASTINTAS ATVIRAS KONKURSAS**

79. Pirkimas supaprastinto atviro būdu gali būti atliktas visais atvejais, tinkamai apie jį

paskelbus. Pasiūlymus nagrinėja Komisija uždarame Komisijos posėdyje nedalyvaujant pirminius

pasiūlymus pateikusiems Konkurso dalyviams (jų atstovams).

80. Vykdant supaprastintą atvirą konkursą, dalyvių skaičius neribojamas. Apie Pirkimą skelbiama Įstatyme ir Taisyklėse nustatyta tvarka.

81. Supaprastintame atvirame konkurse derybos tarp perkančiosios organizacijos ir Konkurso dalyvių yra draudžiamos.

82. Pasiūlymų pateikimo terminas negali būti trumpesnis kaip 7 darbo dienos nuo skelbimo apie Pirkimą paskelbimo CVP IS dienos.

83. Jei supaprastinto atviro konkurso metu bus vykdomas elektroninis aukcionas, apie tai nurodoma skelbime apie Pirkimą.

**XIV SKYRIUS**

**SUPAPRASTINTOS SKELBIAMOS DERYBOS**

84. Pirkimas supaprastintų skelbiamų derybų būdu gali būti atliktas visais atvejais, tinkamai apie jį paskelbus. Pirminius pasiūlymus nagrinėja Komisija uždarame Komisijos posėdyje

nedalyvaujant pirminius pasiūlymus pateikusiems Konkurso dalyviams (jų atstovams).

85. Vykdant supaprastintas skelbiamas derybas, apie Pirkimą skelbiama Įstatyme ir

Taisyklėse nustatyta tvarka.

86. Vykdant supaprastintas skelbiamas derybas, dalyvių, pateikusių pirminius pasiūlymus, skaičius neribojamas.

87. Supaprastintose skelbiamose derybose tarp perkančiosios organizacijos ir Konkurso dalyvių derybos yra privalomos.

88. Tiekėjų pateikti pasiūlymai nuo vokų su pasiūlymais atplėšimo procedūros pabaigos yra laikomi pirminiais pasiūlymais supaprastintoms skelbiamoms deryboms.

89. Pasiūlymų pateikimo terminas negali būti trumpesnis kaip 7 darbo dienos nuo skelbimo apie Pirkimą paskelbimo CVP IS dienos.

90. Komisija, išnagrinėjusi pirminius pasiūlymus, nustato derybose kviestinus dalyvauti Konkurso dalyvius. Į derybas Komisijos sprendimu kviečiami ne mažiau kaip 3 (trys) mažiausias kainas pasiūlę Konkurso dalyviai iš visų Konkurso dalyvių, kurie atitinka keliamus minimalius kvalifikacijos reikalavimus ir kurių pirminiai pasiūlymai nėra atmesti Taisyklių nustatyta tvarka. Jei yra mažiau nei 3 Konkurso dalyviai, į derybas kviečiami visi Konkurso dalyviai, kurių pirminiai pasiūlymai nėra atmesti.

91. Konkurso dalyviams, kurie nėra kviečiami dalyvauti derybose, raštu pranešama apie tai ir tokio nekvietimo dalyvauti derybose priežastis arba nurodomos kitos priežastys, dėl kurių

Konkurso dalyviai nėra kviečiami dalyvauti derybose.

92. Kvietime dalyvauti derybose nurodoma vieta, laikas ir trumpai apibūdinami derybų metu aptartini klausimai. Perkančioji organizacija turi teisę pasirinkti derybų objektą.

93. Deryboms dėl pirminių pasiūlymų turinio taikomi šie reikalavimai:

93.1. derybos vykdomos konfidencialiai, tai yra, su kiekvienu Konkurso dalyviu derybos vykdomos atskirai ir vienodomis sąlygomis. Visiems Konkurso dalyviams taikomi vienodi

reikalavimai, suteikiamos vienodos galimybės ir pateikiama vienoda informacija. Teikdama

informaciją perkančioji organizacija neturi diskriminuoti vienų Konkurso dalyvių kitų naudai;

93.2. tretiesiems asmenims perkančioji organizacija negali atskleisti jokios iš Konkurso dalyvio gautos informacijos, taip pat Konkurso dalyvis negali būti informuojamas apie susitarimus, pasiektus su kitais Konkurso dalyviais;

93.3. tiekėjai kviečiami derėtis atgaline pirminių pasiūlymų pateikimo eiliškumo tvarka;

93.4. derybas vykdo Komisija su tam įgaliojimus turinčiu Konkurso dalyvio atstovu

(atstovais);

93.5. sprendimą, dėl kokių pirminio pateikto pasiūlymo aspektų bus vykdomos derybos, derybų kiekį, priima Komisija. Derybos visais atvejais turi būti vykdomos dėl Konkurso dalyvio pirminio pasiūlymo kainos, o derybos dėl kitų sutarties sąlygų vykdomos tik Komisijai priėmus atitinkamą sprendimą.

93.6. su kiekvienu Konkurso dalyviu atskirai deramasi dėl pirkimo sutarties sąlygų, siekiant geriausio pirkimo rezultato. Pabaigus derybas, dalyvių gali būti prašoma galutinius kainos (įkainio), suderėtų sutarties sąlygų, ir/ar techninių duomenų, kurie vertinami pagal ekonomiškai

naudingiausio pasiūlymo vertinimo kriterijus, pasiūlymus pateikti užklijuotuose vokuose per 3

darbo dienas. Nepateikus voko su galutine tiekėjo siūloma kaina (įkainiu) ir kitomis suderėtomis

sutarties sąlygomis ir/ar techniniais duomenimis, galutiniais laikomi derybų metu suderėti bei

derybų protokole užfiksuoti kaina (įkainis), suderėti sutarties sąlygos ir/ar techniniai duomenys;

93.7. derybų eiga turi būti įforminta raštu. Derybų metu surašomas derybų protokolas, kurį pasirašo derybose dalyvavę Komisijos pirmininkas ir dalyvio įgaliotas atstovas (atstovai) ir raštu supažindami Komisijos nariai. Derybų protokolą šalys pasirašo ne vėliau kaip kitą darbo dieną

įvykus deryboms dėl pirkimo sutarties sąlygų. Protokole išdėstoma derybų eiga ir derybų metu

pasiekti susitarimai;

93.8. Konkurso dalyviui derybų metu ar po jų (pateikiant galutinę siūlomą kainą (įkainį) užklijuotame voke), pasiūlius didesnę kainą nei nurodyta Konkurso dalyvio pateiktame

pirminiame pasiūlyme, jo pasiūlymas atmetamas.

94. Konkurso dalyvio pirminis pasiūlymas, kiek jis buvo ar nebuvo pakeistas (tai

nustatoma pagal Komisijos pirmininko su dalyvio įgaliotu atstovu pasirašytą derybų protokolą

ir/ar voke pateiktą informaciją) derybų metu, laikomas galutiniu pasiūlymu supaprastintoms

skelbiamoms deryboms.

**XV SKYRIUS**

**SUPAPRASTINTOS NESKELBIAMOS DERYBOS**

95**.** Supaprastintas neskelbiamas derybas vykdo Komisija Įstatymo 92 straipsnyje

nurodytais atvejais.

96. Apie Pirkimą, atliekamą supaprastintų neskelbiamų derybų būdu viešai neskelbiama.

97. Administracija kviečia jos pasirinktus tiekėjus pateikti pasiūlymus supaprastintoms neskelbiamoms deryboms. Vykdant Pirkimą supaprastintų neskelbiamų derybų būdu, kviečiami 3 ar daugiau tiekėjų, išskyrus Taisyklėse nustatytus atvejus, kai gali būti kviečiamas 1 tiekėjas.

98. Pasiūlymų pateikimo terminas negali būti trumpesnis kaip 7 darbo dienos nuo

pakvietimo dienos.

99. Supaprastintų neskelbiamų derybų atveju tiekėjų kvalifikacija gali būti netikrinama.

100. Supaprastintos neskelbiamos derybos perkant prekes, paslaugas ar darbus vykdomos žemiau nurodytais atvejais:

100.1. Pirkimas, apie kurį buvo skelbta, neįvyko, nes nebuvo gauta paraiškų ar pasiūlymų;

100.2. atliekant pirkimą, apie kurį buvo skelbta, visi gauti pasiūlymai neatitiko pirkimo dokumentų reikalavimų arba buvo pasiūlytos per didelės Gimnazijai nepriimtinos kainos, o

pirkimo sąlygos iš esmės nekeičiamos ir į neskelbiamą pirkimą kviečiami visi pasiūlymus pateikę

tiekėjai, atitinkantys Gimnazijos pirkimo dokumentuose nustatytus minimalius kvalifikacijos

reikalavimus;

100.3. dėl įvykių, kurių Administracija negalėjo iš anksto numatyti, būtina skubiai įsigyti reikalingų prekių, paslaugų ar darbų. Aplinkybės, kuriomis grindžiama ypatinga skuba, negali priklausyti nuo Gimnazijos;

100.4. dėl techninių, meninių priežasčių ar dėl objektyvių aplinkybių tik konkretus tiekė jas gali patiekti reikalingas prekes, pateikti paslaugas ar atlikti darbus ir kai nėra jokios kitos

alternatyvos;

100.5. atliekami mažos vertės pirkimai Taisyklių nustatyta tvarka.

101. Supaprastintos neskelbiamos derybos perkant prekes ir paslaugas vykdomos žemiau nurodytais atvejais:

101.1. kai Administracija pagal ankstesnę sutartį iš tam tikro tiekėjo pirko prekių arba

paslaugų ir nustatė, kad iš jo tikslinga pirkti papildomai, techniniu požiūriu derinant su jau

turimomis prekėmis ir suteiktomis paslaugomis, ir jeigu ankstesnieji pirkimai buvo efektyvūs, iš

esmės nesikeičia prekių ar paslaugų kainos ir kitos sąlygos, o alternatyvūs pirkimai dėl techninio

nesuderinamumo su ankstesniaisiais būtų nepriimtini, nes perkančiajai organizacijai įsigijus

skirtingų techninių charakteristikų prekių ar paslaugų, ji negalėtų naudotis anksčiau pirktomis

prekėmis ar paslaugomis ar patirtų didelių nuostolių. Jeigu papildomai perkamų prekių ar

paslaugų kaina viršija 30 procentų ankstesnės pirkimų kainos, turi būti atliekama ekspertizė dėl

papildomai perkamų prekių ar paslaugų techninių charakteristikų suderinamumo;

101.2. prekės ir paslaugos yra perkamos naudojant reprezentacinėms išlaidoms skirtas lėšas.

102. Supaprastintos neskelbiamos derybos perkant prekes vykdomos žemiau nurodytais atvejais:

102.1. perkamos prekės gaminamos tik mokslo, eksperimentavimo, studijų ar techninio tobulinimo tikslais, nesiekiant gauti pelno arba padengti mokslo ar tobulinimo išlaidų;

102.2. prekių biržoje perkamos kotiruojamos prekės;

102.3. perkami muziejų eksponatai, archyvų ir bibliotekų dokumentai, prenumeruojami laikraščiai ir žurnalai;

102.4. ypač palankiomis sąlygomis perkama iš likviduojamų, restruktūrizuojamų,

bankrutuojančių, ūkio subjektų;

102.5. prekės perkamos iš valstybės rezervo.

103. Supaprastintos neskelbiamos derybos perkant paslaugas vykdomos žemiau nurodytais atvejais:

103.1. Gimnazijos darbuotojų pagal darbo sutartį dirbančių darbuotojų

mokymo paslaugos;

103.2. perkamos literatūros, mokslo ir meno kūrinių autorių, atlikėjų ar jų kolektyvo

paslaugos, taip pat mokslo, kultūros ir meno sričių projektų vertinimo ir pretendentų gauti teisės

aktų nustatyta tvarka įsteigtas premijas veiklos šiose srityse vertinimo paslaugos;

103.3. perkamos ekspertų komisijų, komitetų, tarybų, kurių sudarymo tvarką nustato

Lietuvos Respublikos įstatymai, narių teikiamos nematerialaus pobūdžio (intelektinės) paslaugos;

103.4. perkamos mokslo ir studijų institucijų veiklos išorinio vertinimo, mokslo, studijų programų, meninės veiklos, taip pat šių institucijų paraiškų, dokumentų, reikalingų leidimui

vykdyti studijas ir su studijomis susijusią veiklą gauti, ekspertinio vertinimo paslaugos.

104. Supaprastintos neskelbiamos derybos perkant paslaugas ar darbus vykdomos žemiau nurodytais atvejais:

104.1. dėl aplinkybių, kurių nebuvo galima numatyti, paaiškėja, kad reikia papildomų darbų arba paslaugų, neįrašytų į sudarytą pirkimo sutartį, tačiau be kurių negalima užbaigti sutarties

vykdymo. Tokia pirkimo sutartis gali būti sudaroma tik su tuo tiekėju, su kuriuo buvo sudaryta

pradinė pirkimo sutartis, o jos ir visų kitų papildomai sudarytų pirkimo sutarčių kaina neturi

viršyti 30 procentų pradinės pirkimo sutarties kainos;

104.2. perkant iš esamo tiekėjo naujas paslaugas ar darbus, tokius pat, kokie buvo pirkti pagal ankstesnę pirkimo sutartį, su sąlyga, kad ankstesnioji sutartis buvo sudaryta skelbiant apie pirkimą ir kurį skelbiant buvo atsižvelgta į tokių papildomų pirkimų vertę, galimybė pirkti

papildomai buvo nurodyta pirkimo skelbime, o visi minimi pirkimai skirti tam pačiam projektui

vykdyti. Papildomų pirkimų metu sudaromų pirkimo sutarčių trukmė negali būti ilgesnė kaip 3

metai skaičiuojant nuo pradinės pirkimo sutarties sudarymo momento.

**XVI SKYRIUS**

**APKLAUSA**

105. Apklausos būdu Pirkimas gali būti atliekamas**:**

105.1. pirkimų vykdytojo, kai numatoma Pirkimo objekto vertė prekėms, paslaugoms ar darbams neviršija – 10 000,00 Eur (be pridėtinės vertės mokesčio), o Pirkimus, kai numatoma

pirkimo objekto vertė prekėms, paslaugoms ar darbams viršija – 10 000,00 Eur (be pridėtinės

vertės mokesčio), atlieka komisija, esant nors vienai iš 105.2 papunktyje nurodytų sąlygų.

105.2. perkant prekes, paslaugas ar darbus, kai:

105.2.1. pirkimas, apie kurį buvo skelbta, neįvyko, nes nebuvo gauta paraiškų ar pasiūlymų;

105.2.2. atliekant pirkimą, apie kurį buvo skelbta, visi gauti pasiūlymai neatitiko pirkimo dokumentų reikalavimų arba buvo pasiūlytos per didelės perkančiajai organizacijai nepriimtinos kainos, o pirkimo sąlygos iš esmės nekeičiamos ir į neskelbiamą pirkimą kviečiami visi pasiūlymus pateikę tiekėjai, atitinkantys perkančiosios organizacijos nustatytus minimalius

kvalifikacijos reikalavimus;

105.2.3. dėl įvykių, kurių perkančioji organizacija negalėjo iš anksto numatyti, būtina

skubiai įsigyti reikalingų prekių, paslaugų ar darbų. Aplinkybės, kuriomis grindžiama ypatinga

skuba, negali priklausyti nuo perkančiosios organizacijos;

105.2.4. atliekamas mažos vertės pirkimas esant bent vienai iš šių sąlygų:

105.2.4.1. būtina skubiai įsigyti prekių, paslaugų ar darbų;

105.2.4.2. kai numatoma prekių ar paslaugų pirkimo vertė yra mažesnė kaip 58 000,00 Eur (be pridėtinės vertės mokesčio), o darbų pirkimo vertė mažesnė kaip 145 000,00 Eur (be

pridėtinės vertės mokesčio);

105.2.4.3. esant sąlygoms, nustatytoms Taisyklių 105.2.1, 105.2.2, 105.2.5., 105.3, 105.4, 105.6 papunkčiuose;

105.2.4.4. esant kitoms, objektyviai pateisinamoms aplinkybėms, dėl kurių netikslinga

paskelbti apie pirkimą, pavyzdžiui, paskelbimas apie pirkimą reikalautų neproporcingai didelių

pirkimų organizatoriaus arba Komisijos pastangų, laiko ir (ar) lėšų sąnaudų;

105.2.5. dėl techninių, meninių priežasčių ar dėl objektyvių aplinkybių tik konkretus

tiekėjas gali patiekti reikalingas prekes, pateikti paslaugas ar atlikt i darbus ir nėra jokios kitos

alternatyvos;

105.3. perkamos prekės ir paslaugos:

105.3.1. kai perkančioji organizacija pagal ankstesnę pirkimo sutartį iš tam tikro tiekėjo pirko prekių arba ir paslaugų ir nustatė, kad iš jo tikslinga pirkti papildomai, tec hniniu požiūriu derinant su jau turimomis prekėmis ir suteiktomis paslaugomis, ir jeigu ankstesnieji pirkimai buvo efektyvūs, iš esmės nesikeičia prekių ar paslaugų kainos ir kitos sąlygos, o alternatyvūs pirkimai dėl techninio nesuderinamumo su ankstesniaisiais būtų nepriimtini, nes perkančiajai organizacijai įsigijus skirtingų techninių charakteristikų prekių ar paslaugų, ji negalėtų naudotis anksčiau pirktomis prekėmis ar paslaugomis ar patirtų didelių nuostolių. Jeigu papildomai

perkamų prekių ar paslaugų kaina viršija 30 procentų ankstesnės pirkimų kainos, turi būti

atliekama ekspertizė dėl papildomai perkamų prekių ar paslaugų techninių charakteristikų

suderinamumo;

105.3.2. prekės ir paslaugos yra perkamos naudojant reprezentacinėms išlaidoms skirtas lėšas;

105.4. perkamos prekės, kai:

105.4.1. perkamos prekės gaminamos tik mokslo, eksperimentavimo, studijų ar techninio tobulinimo tikslais, nesiekiant gauti pelno arba padengti mokslo ar tobulinimo išlaidų;

105.4.2. prekių biržoje perkamos kotiruojamos prekės;

105.4.3. perkami muziejų eksponatai, archyviniai ir bibliotekiniai dokumentai,

prenumeruojami laikraščiai ir žurnalai;

105.4.4. ypač palankiomis sąlygomis perkama iš bankrutuojančių, likviduojamų ar

restruktūrizuojamų ūkio subjektų;

105.4.5. prekės perkamos iš valstybės rezervo;

105.5. perkamos paslaugos, kai:

105.5.1. perkamos licencijos naudotis bibliotekiniais dokumentais ar duomenų

(informacinėmis) bazėmis;

105.5.2. perkamos teisėjų, prokurorų, profesinės karo tarnybos karių, perkančiosios

organizacijos valstybės tarnautojų ir (ar) pagal darbo sutartį dirbančių darbuotojų mokymo paslaugos;

105.5.3. perkamos literatūros, mokslo ir meno kūrinių autorių, atlikėjų ar jų kolektyvo

paslaugos, taip pat mokslo, kultūros ir meno sričių projektų vertinimo ir pretendentų gauti teisės

aktų nustatyta tvarka įsteigtas premijas veiklos šiose srityse vertinimo paslaugos;

105.5.4. perkamos ekspertų komisijų, komitetų, tarybų, kurių sudarymo tvarką nustato

Lietuvos Respublikos įstatymai, narių teikiamos nematerialaus pobūdžio (intelektinės) paslaugos;

105.6. perkamos paslaugos ir darbai, kai:

105.6.1. dėl aplinkybių, kurių nebuvo galima numatyti, paaiškėja, kad reikia papildomų darbų arba paslaugų, neįrašytų į sudarytą pirkimo sutartį, tačiau be kurių negalima užbaigti pirkimo sutarties vykdymo. Tokia pirkimo sutartis gali būti sudaroma tik su tuo tiekėju, su kuriuo buvo sudaryta pradinė pirkimo sutartis, o jos ir visų kitų papildomai sudarytų pirkimo sutarčių kaina neturi viršyti 30 procentų pradinės pirkimo sutarties kainos;

105.6.2. perkant iš esamo tiekėjo naujas paslaugas ar darbus, tokius pat, kokie buvo pirkti pagal ankstesnę pirkimo sutartį, su sąlyga, kad ankstesnioji pirkimo sutartis buvo sudaryta

skelbiant apie pirkimą ir kurį skelbiant buvo atsižvelgta į tokių papildomų pirkimų vertę,

galimybė pirkti papildomai buvo nurodyta pirkimo skelbime, o visi minimi pirkimai skirti tam

pačiam projektui vykdyti. Papildomų pirkimų metu sudaromų pirkimo sutarčių trukmė negali būti

ilgesnė kaip 3 metai skaičiuojant nuo pradinės pirkimo sutarties pasirašymo momento;

106. Visais atvejais Gimnazijos direktorius tvirtina pirkimų vykdytojo apklausos būdu atlikto pirkimo procedūrų rezultatus (Tiekėjų atrankos pažymą, 1 ir 2 priedai).

106.1. iki 3000 eurų (be pridėtinės vertės mokesčio) pažymos gali būti nepildomos.

107. Vykdant supaprastintą pirkimą apklausos būdu Perkančioji organizacija, prašydama pateikti pasiūlymus, gali kreiptis į 1 tiekėją, kai atliekant pirkimą numatoma prekių ir paslaugų atskiro pirkimo objekto vertė neviršija 5000,00 Eur (be pridėtinės vertės mokesčio), darbų pirkimo vertė neviršija 14 500,00 Eur (be pridėtinės vertės mokesčio).

108. Kai apklausa vykdoma po supaprastinto atviro konkurso, atmetus visų konkurso

dalyvių pasiūlymus, į tiekėjus, atitinkančius kvalifikacijos reikalavimus, kreipiamasi prašant

patvirtinti, kad sutinka dalyvauti pirkime. Kai apklausa atliekama po pirkimo, apie kurį buvo

skelbta, tačiau visi gauti pasiūlymai neatitiko pirkimo dokumentų reikalavimų arba buvo

pasiūlytos per didelės perkančiajai organizacijai nepriimtinos kainos, koreguojant numatoma

pirkimo objekto vertė, o pirkimo sąlygų iš esmės nekeičiant, pirkime dalyvauti kviečiami visi

pasiūlymus pateikę tiekėjai, atitinkantys perkančiosios organizacijos nustatytus minimalius

kvalifikacijos reikalavimus.

109. Apklausos metu gali būti deramasi dėl pasiūlymo sąlygų. Perkančioji organizacija, tokiu atveju, pirkimo dokumentuose nurodo, ar bus deramasi arba kokiais atvejais bus deramasi, ir derėjimosi tvarką.

110. Jei apklausos metu numatoma vykdyti elektroninį aukcioną, apie tai tiekėjams

pranešama pirkimo dokumentuose.

**XVII SKYRIUS**

**SUPAPRASTINTAS PROJEKTO KONKURSAS**

111. Administracija, vykdydama supaprastintą projekto konkursą, vadovaujasi Lietuvos Respublikos Vyriausybės ar jos įgaliotos institucijos patvirtintomis projekto konkurso organizavimo taisyklėmis, išskyrus projekto konkurso organizavimo taisyklių nuostatas dėl projektų pateikimo terminų (pastarosios, taisyklėse įvardintos nuostatos, yra neprivalomos vykdant supaprastintą pirkimą). Supaprastinto projekto konkursas gali būti vykdomas siekiant nustatyti geriausią planą, idėjos ar projektą (paprastai teritorijų planavimo, architektūros, inžinerijos, duomenų apdorojimo, meniniu ar kultūriniu požiūriu sudėtingo ar panašaus pobūdžio) pateikusį tiekėją (tiekėjus), kai:

111.1. su supaprastinto projekto konkurso laimėtoju numatyta pasirašyti paslaugų pirkimo sutartį;

111.2. supaprastinto projekto konkurso laimėtoją, laimėtojus ar dalyvius numatyta apdovanoti prizais ar kitaip atsilyginti už dalyvavimą. Šiuo atveju perkančioji organizacija turi teisę (gali) derėtis Įstatymo ir šių Taisyklių nustatyta tvarka su projekto konkurso laimėtoju arba visais

laimėtojais (pirmąsias vietas užėmusiais dalyviais) dėl paslaugų atlikimo.

112. Perkančioji organizacija supaprastinto projekto konkursą gali vykdyti supaprastinto atviro projekto konkurso būdu.

113. Projektų pateikimo terminas supaprastinto atviro projekto konkursui negali būti

trumpesnis kaip 10 darbo dienų nuo skelbimo paskelbimo CVP IS dienos.

114. Paraiškų dalyvauti supaprastintame ribotame projekto konkurse pateikimo terminas negali būti trumpesnis kaip 7 darbo dienos nuo skelbimo paskelbimo.

115. Konkurso dalyvių skaičius supaprastintame atvirame projekto konkurse neribojamas.

116. Vokai su projektais plėšiami dviejuose atskirose Komisijos posėdžiuose. Pirmame plėšiami vokai su projektais, antrame – vokai su devizų šifrais (vykdant projekto konkursą

elektroninėmis priemonėmis – tiekėjų tapatybės atskleidžiamos antrame posėdyje). Apie šį posėdį

perkančioji organizacija visiems tiekėjams raštu praneša ne vėliau kaip prieš 3 (tris) dienas.

Pranešime turi būti nurodyta vokų su devizų šifrais atplėšimo (susipažinimo su devizų šifrais) vieta,

diena, valanda ir minutė. Posėdyje turi teisę dalyvauti visi projektus pateikę tiekėjai ar jų atstovai.

Vokus atplėšia vienas iš Komisijos narių. Atplėšus vokus arba susipažinus su devizų šifrais,

Komisija posėdyje dalyvaujantiems tiekėjams paskelbia projektų eilę ir projektų devizų šifrus. Vokų su projektų devizų šifrais atplėšimo ar susipažinimo procedūrą Komisija įformina atskiru protokolu.

117. Komisija vertina, palygina tik tuos projektus, kurie atitinka supaprastinto projekto konkurso dokumentuose išdėstytus reikalavimus. Projektai vertinami nedalyvaujant juos

pateikusiems tiekėjams. Vertinami tik anonimiškai pateikti projektai.

118. Komisija privalo atmesti tuos projektus, kurie:

118.1. išsiųsti ar gauti po perkančiosios organizacijos nustatyto galutinio projektų pateikimo termino;

118.2. pateikti pažeidžiant anonimiškumą;

118.3. neatitinka supaprastinto projekto konkurso dokumentuose išdėstytų reikalavimų.

119. Pateikti projektai vertinami pagal supaprastinto projekto konkurso dokumentuose

nustatytus vertinimo kriterijus, numatytus Taisyklių 63 ir 65 punktuose. Supaprastinto projekto

konkursui pateiktų projektų įvertinimui gali būti rengiamas viešas aptarimas, kuriame juos

analizuoja Komisijos pakviesti ekspertai. Šio aptarimo išvados įforminamos protokolu. Komisijos

nariai viešame aptarime savo nuomonės nepareiškia. Viešo aptarimo protokolas su ekspertų

išvadomis pateikiamas Komisijai iki jos nustatyto termino. Ekspertai savo išvadas pateikia raštu.

Ekspertų išvados Komisijai yra rekomendacinio pobūdžio.

120. Įvertinusi projektus, Komisija sudaro projektų eilę Komisijos suteiktų vertinimų

mažėjimo tvarka. Esant reikalui, Komisija tame pačiame protokole pateikia projektams savo

pastabas, reikalaujančias papildomo paaiškinimo. Perkančioji organizacija ne vėliau kaip per 3

darbo dienas nuo vokų su projektų devizų šifrais atplėšimo (susipažinimo) procedūros įforminimo ir

dalyvių kvalifikacijos patikrinimo raštu praneša kiekvienam Konkurso dalyviui apie projektų eilę, o

kurio projektas neįrašytas į šią eilę – ir projekto atmetimo priežastis.

121. Supaprastinto projekto konkurso atveju po vokų su projektų devizų šifrais atplėšimo (susipažinimo) ir devizų šifrų paskelbimo Komisija privalo patikrinti, ar dalyviai atitinka

supaprastinto projekto konkurso dokumentuose nustatytus kvalifikacijos reikalavimus, ir atmesti

projektus tų dalyvių, kurių kvalifikacija neatitinka nustatytų reikalavimų. Komisija dalyvių

kvalifikaciją tikrina jiems nedalyvaujant. Prireikus kandidatai ir dalyviai gali būti kviečiami atsakyti

į pastabas, kurias Komisija yra pateikusi protokole.

122. Komisija gali ir neskirti pirmosios vietos, jeigu mano, kad pateikti projektai atitinka formalius reikalavimus, tačiau, atsižvelgiant į projekto konkurso dokumentuose nurodytus tikslus, perkančiajai organizacijai yra nepriimtini.

123. Perkančioji organizacija privalo grąžinti projekto konkurso dalyviams nelaimėjusius projektus iki konkurso dokumentuose nurodytos datos.

124. Perkančioji organizacija turi teisę su geriausiu projektą pateikusiu dalyviu, o jeigu geriausius pasiūlymus pateikė keli tiekėjai – su vienu iš jų Įstatymo pagrindu pasirašyti pirkimo sutartį paslaugoms, dėl kurių vyksta projekto konkursas. Dėl pirkimo sutarties sąlygų perkančioji organizacija privalo derėtis.

125. Perkančioji organizacija turi teisę supaprastinto projekto konkurso laimėtoją, laimėtojus ar dalyvius apdovanoti prizais ar kitaip atsilyginti už dalyvavimą supaprastinto projekto konkurse.

**XVIII SKYRIUS**

**MAŽOS VERTĖS PIRKIMO YPATUMAI**

126. Mažos vertės pirkimas gali būti atliekamas visais Taisyklėse nustatytais supaprastintų pirkimų būdais, atsižvelgiant į šių būdų pasirinkimo sąlygas.

127. Atliekant mažos vertės pirkimus perkančioji organizacija savo tinklalapyje

laisva forma, naudodamos nediskriminuojančius, visuotinai prieinamus duomenų

failų formatus (pvz., „Word“, „Excel“, „Pdf“ ir kt.) turi informuoti apie mažos vertės pirkimus,

nurodydama Įstatymo 7 straipsnio 3 dalyje nustatytą informaciją. Jeigu vykdant mažos vertės

pirkimus visa ši informacija įrašoma perkančiosios organizacijos pirkimų žurnale ar tiekėjų

apklausos pažymoje – perkančioji organizacija, informuodama savo tinklapyje apie mažos vertės

pirkimus, gali skelbti šių dokumentų elektronines versijas.

128. Perkančioji organizacija mažos vertės pirkimų atveju pirkimo dokumentuose pateikia būtiną pasiūlymams parengti informaciją: pasiūlymų rengimo ir įforminimo reikalavimus, pirkimo objekto apibūdinimą, kvalifikacijos reikalavimus ir juos įrodančius dokumentus (jei kvalifikacijos reikalavimai keliami), informaciją apie pasiūlymų vertinimą, pirkimo sutarties projektą arba informaciją apie pagrindines pirkimo sutarties sąlygas: prekių pateikimo, paslaugų ar darbų atlikimo terminus, kainodaros taisykles, atsiskaitymo tvarką, pirkimo sutarties įvykdymo užtikrinimo reikalavimus (jei keliami), jei reikalinga, – kitas sąlygas.

129. Bendravimas su tiekėjais gali vykti žodžiu arba raštu. Žodžiu gali būti bendraujama (kreipiamasi į tiekėjus, pateikiami pasiūlymai), kai pirkimas vykdomas apklausos būdu ir:

129.1. pirkimo atskiro objekto sutarties vertė neviršija 3000,00 Eur (be pridėtinės vertės mokesčio);

129.2. dėl įvykių, kurių perkančioji organizacija negalėjo iš anksto numatyti, būtina skubiai įsigyti reikalingų prekių, paslaugų ar darbų, o vykdant apklausą raštu prekių, paslaugų ar darbų nepavyktų įsigyti laiku.

130. Vykdant mažos vertės pirkimą Perkančioji organizacija, prašydama pateikti pasiūlymus, gali kreiptis į vieną tiekėją, kai:

130.1. atliekant pirkimą kai prekių ir paslaugų pirkimo sutarties vertė neviršija 5000,00 Eur (be pridėtinės vertės mokesčio)), darbų pirkimo sutarties vertė neviršija 14 500,00 Eur (be pridėtinės vertės mokesčio);

130.2. dėl įvykių, kurių perkančioji organizacija negalėjo iš anksto numatyti, būtina skubiai įsigyti reikalingų prekių, paslaugų ar darbų. Aplinkybės, kuriomis grindžiama ypatinga skuba, negali priklausyti nuo perkančiosios organizacijos;

130.3. dėl techninių, meninių priežasčių ar dėl objektyvių aplinkybių tik konkretus tiekėjas gali patiekti reikalingas prekes, pateikti paslaugas ar atlikti darbus ir nėra jokios kitos

alternatyvos;

130.4. kai perkančioji organizacija pagal ankstesnę pirkimo sutartį iš tam tikro tiekėjo pirko prekių arba ir paslaugų ir nustatė, kad iš jo tikslinga pirkti papildomai, techniniu požiūriu derinant su jau turimomis prekėmis ir suteiktomis paslaugomis, ir jeigu ankstesnieji pirkimai buvo

efektyvūs, iš esmės nesikeičia prekių ar paslaugų kainos ir kitos sąlygos, o alternatyvūs pirkimai

dėl techninio nesuderinamumo su ankstesniaisiais būtų nepriimtini, nes perkančiajai organizacijai

įsigijus skirtingų techninių charakteristikų prekių ar paslaugų, ji negalėtų naudotis anksčiau

pirktomis prekėmis ar paslaugomis ar patirtų didelių nuostolių. Jeigu papildomai perkamų prekių

ar paslaugų kaina viršija 30 procentų ankstesnės pirkimų kainos, turi būti atliekama ekspertizė dėl

papildomai perkamų prekių ar paslaugų techninių charakteristikų suderinamumo;

131. Pirkimų vykdytojas, vykdydamas mažos vertės pirkimą, gali netaikyti vokų su

pasiūlymais atplėšimo ir pasiūlymų nagrinėjimo procedūrų.

132. Vykdydama mažos vertės pirkimus, perkančioji organizacija neprivalo vadovautis Taisyklių 24 (išskyrus Taisyklių 24.20 papunktį), 29, 40, 41, 53-59, 61, 72, 93.7 punktų

reikalavimais.

**XIX SKYRIUS**

**INFORMACIJOS APIE SUPAPRASTINTUS PIRKIMUS TEIKIMAS**

133. Komisija ar pirkimų vykdytojas Konkurso suinteresuotiems dalyviams, išskyrus mažos vertės pirkimų atvejus, nedelsdama (ne vėliau kaip per 3 darbo dienas) raštu praneša apie priimtą sprendimą sudaryti pirkimo sutartį ar preliminariąją sutartį arba sprendimą dėl leidimo dalyvauti dinaminėje pirkimo sistemoje, pateikia informaciją, kuri dar nebuvo pateikta pirkimo procedūros metu, santrauką ir nurodo nustatytą pasiūlymų eilę, laimėjusį pasiūlymą, tikslų atidėjimo terminą. Perkančioji organizacija taip pat turi nurodyti priežastis, dėl kurių buvo priimtas sprendimas nesudaryti pirkimo sutarties ar preliminariosios sutarties, pradėti pirkimą ar dinaminę pirkimų sistemą iš naujo.

134. Perkančioji organizacija, gavusi Konkurso dalyvio raštu pateiktą prašymą, turi

nedelsdama, ne vėliau kaip per 3 darbo dienas nuo prašymo gavimo dienos, nurodyti:

134.1. Konkurso dalyviui, kurio pasiūlymas nebuvo atmestas, – laimėjusio pasiūlymo

charakteristikas ir santykinius pranašumus, dėl kurių šis pasiūlymas buvo pripažintas geriausiu, taip

pat šį pasiūlymą pateikusio Konkurso dalyvio ar preliminariosios sutarties šalių pavadinimus;

134.2. Konkurso dalyviui, kurio pasiūlymas buvo atmestas, pasiūlymo atmetimo priežastis, tarp jų ir nurodytas Įstatymo 25 straipsnio 4 ir 5 dalyse, taip pat priežastis, dėl kurių priimtas sprendimas dėl nelygiavertiškumo arba sprendimas, kad prekės, paslaugos ar darbai neatitinka rezultatų apibūdinimo ar funkcinių reikalavimų. Šis punktas netaikomas, kai Pirkimas atliekamas žodžiu.

135. Susipažinti su informacija, susijusia su pasiūlymų nagrinėjimu, aiškinimu, vertinimu ir palyginimu, gali tiktai Komisijos nariai ir perkančiosios organizacijos pakviesti ekspertai, perkančiosios organizacijos vadovas, jo įgalioti asmenys, pirkimų administratorius. Ši informacija teikiama Viešųjų pirkimų tarnybai, kitiems asmenims ir institucijoms, turinčioms tokią teisę pagal Lietuvos Respublikos įstatymus, taip pat Lietuvos Respublikos Vyriausybės nutarimu įgaliotiems Europos Sąjungos finansinę paramą administruojantiems viešiesiems juridiniams asmenims.

136. Perkančioji organizacija, Komisija, jos nariai ar ekspertai ir kiti asmenys, nepažeisdami įstatymų reikalavimų, ypač dėl sudarytų sutarčių skelbimo ir informacijos, susijusios su jos teikimu Konkurso dalyviams, negali tretiesiems asmenims atskleisti perkančiajai organizacijai pateiktos tiekėjo informacijos, kurios konfidencialumą nurodė tiekėjas. Tokią informaciją sudaro visų pirma komercinė (gamybinė) paslaptis ir konfidencialieji pasiūlymų aspektai. Tiekėjas, teikdamas pasiūlymą, privalo nurodyti, kuri pasiūlymo dalis ar duomenys yra konfidencialūs**.** Pasiūlyme nurodyta prekių, paslaugų ar darbų kaina, išskyrus jos sudedamąsias dalis, nėra laikoma konfidencialia informacija. Tiekėjas negali viešai skelbiamos ar visuomenei lengvai prieinamos informacijos nurodyti kaip konfidencialios. Konkurso dalyvių reikalavimu perkančioji organizacija turi juos supažindinti su kitų Konkurso dalyvių pasiūlymais, išskyrus tą informaciją, kurią kiti Konkurso dalyviai nurodė kaip konfidencialią. Perkančioji organizacija pirkimo metu gali prašyti Konkurso dalyvių patikslinti arba pagrįsti informaciją, kurios Konkurso dalyviai nurodo kaip konfidencialią informaciją.

**XX SKYRIUS**

**BAIGIAMOSIOS NUOSTATOS. GINČŲ NAGRINĖJIMAS**

137. Supaprastintų pirkimų atveju Administracija (Komisija, Pirkimo vykdytojai) be šių Taisyklių nustatytos supaprastintų pirkimų vykdymo tvarkos atsižvelgia į Įstatymo 85 straipsnio 1 dalies nuostatas, o situacijose, kurių šios Taisyklės nereglamentuoja, sprendimus priima

atsižvelgdama į tai, kad sprendimais nebūtų pažeisti Įstatymu įtvirtinti viešųjų pirkimų principai.

138. Taisyklių nuostatas pažeidę Administracijos valstybės tarnautojai ir/ar darbuotojai atsako teisės aktų nustatyta tvarka.

139. Ginčų nagrinėjimas, žalos atlyginimas, pirkimo sutarties pripažinimas negaliojančia, alternatyvios sankcijos, Europos Sąjungos teisės pažeidimų nagrinėjimas atliekami vadovaujantis Įstatymo V skyriaus nuostatomis.

Utenos r. Užpalių gimnazijos supaprastintų mažos vertės viešųjų pirkimų taisyklių 1 priedas

TVIRTINU

Gimnazijos direktorius

\_\_\_\_\_\_\_\_\_\_\_\_\_\_\_\_\_

(parašas)

\_\_\_\_\_\_\_\_\_\_\_\_\_\_\_\_\_\_\_

(vardas, pavardė)

\_\_\_\_\_\_\_\_\_\_\_\_\_\_\_\_\_\_\_

(data)

**TIEKĖJŲ APKLAUSOS pažyma**

20\_\_-\_\_-\_\_ Nr.

Užpaliai

|  |  |  |  |  |  |
| --- | --- | --- | --- | --- | --- |
| Pirkimo objekto pavadinimas ir trumpas aprašymas: | | | | | |
| Pirkimo objekto kodas (pagal Europos Parlamento ir tarybos reglamento (EB) Nr. 2195/2002 Bendrąjį viešųjų pirkimų žodyną (BVPŽ): | | | | | |
| Pirkimą vykdė gimnazijos direktoriaus 20\_\_ m. \_\_\_\_\_\_\_\_\_\_\_\_\_\_\_ d. įsakymu Nr. \_\_\_\_ paskirtas pirkimo organizatorius (vardas, pavardė): | | | | | |
| Kreipimosi į tiekėjus būdas (reikalingą pabraukti): raštu, žodžiu | | | | | |
| Pasiūlymų priėmimo terminas: | | | | | |
| Pasiūlymų vertinimo kriterijus (reikalingą pabraukti): mažiausios kainos, ekonomiškai naudingiausio pasiūlymo | | | | | |
| **Apklausti tiekėjai:** | | | | | |
| Eil. Nr. | Duomenys apie tiekėją  (pavadinimas, adresas) | Telefonas, faksas, el.pašto ar interneto svetainės adresas | Pasiūlymą pateikusio asmens pareigos, vardas, pavardė | Pasiūlymo pateikimo data | Pasiūlymo kaina (Lt) ir kitos aplinkybės |
|  |  |  |  |  |  |
|  |  |  |  |  |  |
|  |  |  |  |  |  |
|  |  |  |  |  |  |
| Tinkamiausiu pripažintas tiekėjas (tiekėjo pavadinimas, pasiūlymo numeris, pasirinkimo priežastys) | | | | | |

Pirkimo organizatorius

**\_\_\_\_\_\_\_\_\_\_\_\_\_\_\_\_\_\_\_\_**

(parašas)

**\_\_\_\_\_\_\_\_\_\_\_\_\_\_\_\_\_\_\_\_**

(vardas ir pavardė)

**\_\_\_\_\_\_\_\_\_\_\_\_\_\_\_\_\_\_\_\_**

(data)

Utenos r. Užpalių gimnazijos supaprastintų mažos vertės viešųjų pirkimų taisyklių 2 priedas

TVIRTINU

Gimnazijos direktorius

\_\_\_\_\_\_\_\_\_\_\_\_\_\_\_\_\_

(parašas)

\_\_\_\_\_\_\_\_\_\_\_\_\_\_\_\_\_\_\_

(vardas, pavardė)

\_\_\_\_\_\_\_\_\_\_\_\_\_\_\_\_\_\_\_

(data)

**MAŽOS VERTĖS PIRKIMO pažyma**

20\_\_-\_\_-\_\_ Nr.

Užpaliai

|  |  |  |  |  |  |
| --- | --- | --- | --- | --- | --- |
| Pirkimo objekto pavadinimas ir trumpas aprašymas: | | | | | |
| Pirkimo objekto kodas (pagal Europos Parlamento ir tarybos reglamento (EB) Nr. 2195/2002 Bendrąjį viešųjų pirkimų žodyną (BVPŽ): | | | | | |
| Pirkimą vykdė gimnazijos direktoriaus 20\_\_ m. \_\_\_\_\_\_\_\_\_\_\_\_\_\_\_ d. įsakymu Nr. \_\_\_\_ paskirtas pirkimo organizatorius (vardas, pavardė): | | | | | |
| Vadovaujantis Utenos r. Užpalių gimnazijos supaprastintų mažos vertės viešųjų pirkimų taisyklių \_\_\_\_\_\_ punktu (-ais), priimtas sprendimas kreiptis į vieną tiekėją | | | | | |
| Kreipimosi į tiekėją būdas (reikalingą pabraukti): raštu, žodžiu | | | | | |
| **Tiekėju pasirenkama:** | | | | | |
| Duomenys apie tiekėją  (pavadinimas, adresas) | Telefonas, faksas, el.pašto ar interneto svetainės adresas | Pasiūlymą pateikusio asmens pareigos, vardas, pavardė | Pasiūlymo pateikimo data | Pasiūlymo kaina (Lt) ir kitos aplinkybės iki derybų | Pasiūlymo kaina (Lt) ir kitos aplinkybės po derybų |
|  |  |  |  |  |  |

Pirkimo organizatorius

**\_\_\_\_\_\_\_\_\_\_\_\_\_\_\_\_\_\_\_\_**

(parašas)

**\_\_\_\_\_\_\_\_\_\_\_\_\_\_\_\_\_\_\_\_**

(vardas ir pavardė)

**\_\_\_\_\_\_\_\_\_\_\_\_\_\_\_\_\_\_\_\_\_**

(data)